text:
Il moment di aur des scuelis cjargnelis
Un moment di aur chel che a son daûr a vivi lis scuelis di Tumieç. Un lusôr che al fâs ben sperâ pal doman de Cjargne e no dome. Doi dai istitûts principâi de citadine, di fat, a stan metint adun percors e ufiertis formativis che a rivin a fa diplomâ fantats bielzà pronts pal mont dal lavôr, ma di chel lavôr che al à bisugne il teritori, ven a stâi il turisim e il mont dal len.
fevelant par esempli dal cors alberghîr dal linussio, nassût dîs agns fa in gracie di un grup di insegnants che a àn volût crodi al progjet, si è rivâts a numars impuartants: il 50% dai students che si diplomin al cors a cjatin lavôr prime di sîs mês, il 15% adiriture dopo doi mês de maturitât. Une scuele, chê tumiecine, che a son daûr a ricognossile tant che un “brand” in dute la regjon: al baste pensâ che i gnûfs iscrits a tachin a rivâ di Udin, de Culinâr, dal Venit.
In dîs agns di storie, il Linussio al à dât fûr cogos, camarîrs, bariscj di nivel, che si fasin valê in ristorants stelâts, hotel dai plui nomenâts, e bar di mode. In plui, cualchidun al à intindût continuâ il so percors di studi lant ae universitât, e ancje in chest câs fasint fevelâ di se.
il merit di ducj chei sucès al è naturalmentri dai insegnants, des colaborazions che la dirigjence scolastiche e je rivade a tiessi tai agns, dai rapuarts cul teritori e di un laboratori di cusine di avanvuardie, nancje a fâlu a pueste dedicât ae memorie di Gianni Cosetti, l’Ors di Cjargne, il cogo plui famôs che cheste tiere al vedi vût te sô storie.
dongje dal linussio, e je daûr a cressi une altre realtât di ecelence, il solari, dulà che tai ultins agns si à rivât a meti dongje un pâr di cors inovatîfs a nivel regjonâl e nazionâl. Il prin câs al è chel leât aes tecnologjiis dal len pes costruzions, une opzion che e je rivade a interpretâ une des tradizions imprenditoriâls plui fuartis de mont, riscuvierzint dut sot di une lûs moderne e utile ai gnûfs contescj imprenditoriâi. La sperimentazion metude adun dîs agns fa cumò e je stade ricognossude in maniere uficiâl dal Ministeri de Istruzion e cun di plui copiade di bande di altris scuelis dal arc alpin talian.
il solari al à rivât a sburtâ ancje suntun altri setôr, chel dal agroalimentâr, midiant dal cors Servizis pe Agriculture e pal Svilup rurâl, che al ponte a riscuvierzi e a valorizâ produzions agriculis dal teritori dismenteadis o pôc svilupadis. E, tal stes timp, dongje di un progjet agricul si zonte une gnove prospetive economiche, dant i struments ai students par rindi validis di un pont di viste economic chestis coltivazions, intune logjiche di filiere curte. Di resint, al è stât par esempli presentât un libri, La Carnia del Cibo, che al à rivât a no fâ dispierdi ricetis e storiis di prodots de Cjargne plui vere, de fertaie cul sclopit ae tale cu lis fricis e il siç, lis sopis e la panade. E po la Varhackara, i pendalons, il Saût, l’ont e i savôrs. Un libri definît dal professôr Enos Costantini, «fuartementri anti-american», parcè che al fâs scuvierzi culturis e aliments identitaris, preludi di une gnove «resistence alimentâr» che dome i zovins sot i vincj agns di chest teritori, ancjemò libars di pensâ cul lôr cjâf, a podaran puartâ indenant. ❚
✒ David Zanirato


c: text/html

text:
ORT FURLAN
LIS VORIS…
Visaitsi di no lavorâ il teren glaçât. Miôr spietâ cualchi dì in plui e svangjâ cuntun clime no masse frêt. Lavorâ il teren al moment just al è une vore impuartant.
In lune che e cale (vecjo di lune)
• Si semenin (a no mancul di 5 °C): ai, blede a cuestis, carotis, lidric, lidrîs amaris, cevole, latuie di tai, râfs, ravanei, cevis, spinazis.
• Si sblancjin i lidrics di Trevîs e di Verone e la Rose di Gurize.
• Si ledrin i cesarons e lis favis semenadis in Sierade.
• Si prepare il teren pe sparghere e si metin dentri lis gjambis di sparc.
In lune cressinte (lune gnove)
• Si semenin (a no mancul di 5 °C): blede di ort, savôrs, rucule.
• Si traplante, in culture protete, cicorie, cevole, latuie capûs.
• Si fasin gjerminâ lis patatis di semine.
… E CHEL DI METI TAL SAC
Mangjait prodots di stagjon!
Veju ca. Si racuein:
verze brocul, verze capûs, verze di Brussel, verze, lidric di Verone e Trevîs, puar.
Se o disponês di une buine cantine, o podarês mangjâ i ultims piruçs e miluçs conservâts.
E ancje i kiwis.
verze brocul
verze capûs
verze di Brussel
verze
lidric di Verone
lidric DI Trevîs
puar
piruçs e miluçs
kiwis

robotstxt: allowed

filter: keep


text:
NO SON PERAULIS PAR VECJOS. Realtât aumentade
_ Mandi nono!
Mandi frute, ce fâstu cul telefonut in man?
_O voi a cjace di Pokemon!
Cui pochistu?
_No pochi nissun, o voi a cjace di Pokemon, besteutis di un videozûc.
Ah, un zugut! E parcè vâstu atôr cul telefonut, alore? No puedistu stâ ferme li a zuiâ?
_Eh, no! Chel chi al è un videozûc di “realtà aumentata”: realtât aumentade. Tu âs di cjatâ i personaçs atôr dulà che tu vâs.
Mi stâstu disint che atôr e son chês besteutis che e pochin? Ma sono pericolosis?
_No son pardabon ator, tu lis viodis dentri dal telefonut. La realtât aumentade e je cussì. Tu incuadris alc e tal dal schermi tu viodis la realtât cun parsore alc altri: une figure, une scrite. Ancje i Pokemon no son pardabon pe strade, ma cul telefonut tu viodis la strade cul Pokemon parsore.
E a ce mi coventie viodi robis che no son parsore di altris robis che e son?
_Par zuiâ, o par cognossi alc. Par esempli, tu puedis lâ devant de osterie di Toni e sul schermi ti ven fûr la scrite “Osterie al Marcjât”.
Cjale che Toni al à bielzà une insegne, ancje se la T e je fulminade e cumò ducj lu coionin fasintlu cori: “Un, doi, un doi!”
_Ma magari l’aplicazion no ti dîs dome il non, ma ancje la storie…
Par chel baste domandâ a Catine: chê ti dîs la storie de osterie, di Toni e di dute la so famee.
_Tu podis cjalâ un monument e viodi dutis lis fotos che àn fat chei altris in chel puest.
Ma se tu stâs cjalant bielzà il monument, parcè varessistu di cjalâ lis fotos? Cjale il monument, no?
_Tu puedis fâ ancje un gjornâl in realtât aumentade!
Ah, chei aromai e son ducj cussì: metât dai articui e je aumentade, che altre metât propite inventade!
_E àn fat ancje dai ocjâi che tu metis su par viodi ce che al è ator e in plui alc altri.
Mah! Se l’ocjalâr mi fâs dai ocjâi che mi fasin viodi robis che no son, jo o cambi ocjalâr.
Cjale, frute, che no conventin mighe tancj imprescj par fâ che robe aumentade li.
_Ma nono, e je une tecnologjie moderne, no son ducj bogns di fâle.
A mi, di piçul, mi è bastât un ristiel: lu ài pestât, mi è rivât il mani in muse e o ài viodût tantis di chês stelis che no tu sâs, ancje s’al jere misdì! ❚
✒ Bete Di Spere


text:
Memoriis di Vuere: la storie platade dai furlans copâts in vuere e lis storiis che al è plui comut no contâ
Ai 4 di Novembar a son stâts 100 agns de fin de Grande Vuere, che e je deventade “Giornata dell’Unità Nazionale e delle Forze Armate”. Come che al diseve pre Toni Beline “si continue a celebrâ la vuere cu la scuse di celebrâ lis vitimis de vuere”. Nô in chest ultin numar dal an o ricuardìn cussì chest inovâl (Redazion).
La storie e je simpri scomude par cualchidun, ma chest nol gjave che si vedi di contâle a cui che al à voie di stâ a scoltâ. Tornant indaûr di cent agns, tal 1915, o fevelìn di chê gnot di Istât cuant che a Vilès a son stadis fusiladis sîs personis, in chê che si ricuarde tant che la tragjedie dai Fassinârs. Tal an dal centenari de Grande Vere, al è il siôr Renzo Gerin di Vilès che, midiant de storie di so pari, nus conte ce che in veretât al è sucedût tal nestri Friûl in timp di vuere e che nol è propit ce che la storie scrite nus fâs crodi.
LA STORIE DI ROME
«Ducj a cognossin la storie di Rome ma la storie di cjase nestre no si le sa» al scomence il siôr Gerin. Di fat, tancj a son i furlans che ancjemò no cognossin la vere storie di ce che la vuere nus à puartât in cjase.
Par contâ miôr l’episodi o vin di visâsi che a son stâts tancj i militârs di lenghe furlane, todescje, slovene e venite, che par no vê vistude la monture taliane ma chê austroongjarese, a son stâts dismenteâts de storie uficiâl e considerâts “nemîs”.
Il siôr Gerin nus conte che in dì di vuê al è ancjemò dificil fa savê i fats in maniere neutrâl. A testemoneance di chest, pôcs a son i libris che a vegnin scrits su lis veris vicendis di vuere e ancjemò mancul a son i articui di cuotidians o “opinions” dai letôrs publicadis sui gjornâi.
Par esempli, la storie nus dîs che il Friûl austriac al è jentrât in vuere ai 28 di Lui dal 1914, ma no si conte che de Contee di Gurize e Gardiscje a son partîts pe vuere tes filis dal Imperi Austroongjarês 30 mil oms. Plui o mancul 70 mil a son stâts i civîi depuartâts, fra di lôr a jerin plevans, mestris, sindics e impleâts, cu la acuse di vê simpatiis “austriacantis”.
«DOMANI ARRIVA I TALIANI»
«Bisugne ricuardâsi che prime ancjemò che la Italie e jentràs in vuere al jere proibît scoltâ la radio e la int e cirive di sintonizâsi su “Radio Londra” par vê cualchi notizie».
«La sere dai 23 Mai dal 1915, zornade de Sense, - al va indenant il siôr Gerin - gno pari Ubaldo che chê volte al veve 17 agns, duncje nol jere arolât come i siei fradis, al tornave a cjase a Vilès. So pari, gno nono, che al scoltave su “Radio Londra” la notizie de jentrade in vuere de Italie, lu à mandât indaûr a Salcan (Solkan, cumò in Slovenie ndr), dulà che al faseve il comès, disint: “scampa via perché domani arriva i taliani”».
«Scjampant dal paîs, sul puint di Segrât gno pari al è stât ferît tal cuel di un ricognidôr talian che, come che o scuvierzarai dopo, al jere il prin svol de vuere partît di Vilès. Gno pari al è stât puartât cu la “briscje” a Doberdò sul Cjars, tal ospedâl militâr austriac».
LA COPARIE
Cuatri dîs dopo, la storie nus conte che cuant che i talians a son rivâts a Vilès a àn fatis sù lis baricadis di fassinis tes cinc viis di ingrès al paîs, metint denant personis dai 14 agns in sù, e la gnot dal 29 di Mai dal 1915 i soldâts talians a àn copadis 6 personis.
Il siôr Gerin, che al è un grant studiôs e letôr di storie, al à l’articul di gjornâl che al conte di cuant che l’onorevul Tuntar, ai 20 di Lui dal 1921, i à domandât al ministri de Vuere Gasparotto l’esit de richieste fate su lis fusilazions di Vilès. Si lei tal toc che la rispueste e je stade: “noi conosciamo il soldato italiano! Combattente nei giorni della guerra, tutore dell’ordine nei giorni della pace, giudice nei tribunali straordinari, egli ha lasciato sempre ovunque un’orma luminosa di amorosa bontà!”.
Cuant che, ae fin da 1917, dopo de zornade clamade dai talians “disfate di Cjaurêt”, e dal imperi “miracul di Cjaurêt”, il siôr Ubaldo e altris furlans e slovens a son stâts mandâts in Tirôl tant che Keiserjägern. Daspò, cu la vitorie de Italie, al è stât fat presonîr e puartât a Verone e, come che nus conte Renzo «une volte tornât a cjase, lui come ducj chei altris combatents dal imperi a son stâts maltratâts dai talians».
«PRIME DE VUERE SI TABAIAVE PAR FURLAN E PAR SLOVEN»
«A la int di culì no i impuartave chê di deventâ talians. Tornâ a cjase al jere deventât dificil, parcè che al jere cambiât l’implant de aministrazion e mi ricuardi di gno pari che al contave che prime de vuere tai uficis si tabaiave par furlan e par sloven e il puarteletaris al veve di cognossi ancje l’ongjarês. La int e veve scugnût abituâsi al cambiament de italianizazion fuarçade» e, cemût che e conte la storie, tantis fameis a àn cambiât il cognon.
O savìn che la storie e je dificile di ricuardâ e di contâ, ma al bastarès cussì pôc par cognossi lis vicendis passadis sucedudis in Friûl e dulà che o vivìn.
VERETÂTS SCUINDUDIS
Come la storie dal siôr Gerin, che di une bande nus conte il ricuart di so pari Ubaldo, prin ferît dal prin bombardîr di vuere e ancje la tragjedie dai fassinârs, a son tantis lis veretâts ancjemò scuindudis che al sarès di contâ, ma che in dì di vuê a pôcs di lôr ur interessin.
Par fortune però, al è ancjemò cualchidun che al à voie di contâ la storie cence pêi su la lenghe. Lucio Fabi, par esempli, al à publicât un libri dal titul “I fucilati di villesse”, dulà che al conte dute la vicende viodude de int di Vilès.
Il libri al è stât publicât e presentât chest an, par memoreâ la vicende, in ocasion di une zornade organizade dal grup di ricercje storiche e di promozion culturâl “I Blaudins” (sorenon de int di Vilès, che al ven de plante Clematis vitalba, che e je tipiche di Vilès).
In cheste ocasion e je ancje state fate sù une lapide in memorie dai fusilâts di Vilès: “vittime innocenti del piombo italiano”. ❚
Moira Pezzetta


text:
CJARGNE. Elio Grassi. Il spacecamin di Tierç di Tumieç
Elio Grassi tal 2004 al decît di molâ il so lavôr fis inte fabriche Fantoni par scomençâ une gnove ativitât: chê dal spacecamin: «O vevi simpri chest balin e sul teritori a jerin plui di 30 agns che al mancjave. Prime mi soi informât po dopo o soi lât in diviersis fieris specifichis. Ogni an, a fin di Fevrâr, e je une fiere dedicade dute al fûc e a dutis lis robis tecnologjichis. O soi lât a Rome a visitâ la Associazion Nazionâl Fumiscj Spacecamins – ANFUS – e o soi partît.»
Elio al à tacât planc planchin a fâsi cognossi intal teritori cjargnel e tal prin an al à scugnût ancje adatâsi a fâ altris lavoruts par staronzâ i conts. Tal secont an la ativitât e à tacât a lâ benon e cumò – al conte – «o fâs dute la Cjargne ma o rivi ancje a Glemone e tor Udin. Fasint il lavôr ben, o ai la garanzie che l’an dopo mi tornin a clamâ. O ai une vore di imprescj sofisticâts: telecjamaris, aspiradôrs potents, foradôrs… no plui scovets. Cussì si lavore plui in sigurece e cence sporcjâ lis cjasis.»
Cuant che Elio al à scomençade la sô ativitât, no jere inmò tant slargjade la mentalitât di tignî mont il cjamin. Cul passâ dai agns a son cambiadis lis robis: «la int che e compre cjase fasint il mutui e scuen ancje sigurâ la cjase e la assicurazion no rispuint se no tu âs fate la manutenzion regolâr dal cjamin. Jo o emet une schede tecniche su la cane dal cjamin, un rapuartin di pulizie e la ricevude che e vâl pal an solâr. La pulizie e va fate daûr il consum. Un cjamin al va netât ogni 30-50 cuintâi di lens brusâts. Cuntune buine pulizie si à une buine combustion e un consum ridot di lens. A son cambiâts ancje spolerts, stuis e caminets… spes la cane dal cjamin e reste vecje e chest al puarte a formâsi incrostazions che a puedin cjapâ fûc.»
Il cost di un intervent al è sui 100 euros. Gjavant lis tassis, i reste ben pôc al spacecamin. Ma Elio al è content dal so lavôr e lu sta insegnant ancje a so fi: «In Cjargne il professionist al fâs la diference parcè che se si inzorne, se al sta al pas cui timps, al rive a vivi. La crisi, secont me, e tamese: al reste chel che al lavore ben. La int e varès di capî la impuartance di cheste profession: sot il profîl salutâr e de sigurece.»
Par cui che al à bisugne, al pues clamâ Elio Grassi (333 8899879 o mail spazzacamino@yahoo.it): il spacecamin al pas cui timps! ❚
✒ Marta Vezzi


text:
SIMPRI BOGNS. Antoine de Saint-Exupéry, Il Piçul Princip, tradusût di Albino Manfredo in lenghe furlane, Trevîs, 2015
«Un timp lontan, cuant che o vevi sîs agns, intun libri su lis forestis di un timp lontan, intitulât ‘Storiis vivudis de nature’, o viodei un cetant biel dissen. Al veve piturât un sarpint boa che al gloteve un animâl. Ve chi la copie dal dissen».
Cussì e scomence cheste flabe imortâl, che ur plasone ai fruts e ju fâs ridi, ma che e inmaghe ancje i grancj e ju fâs pensâ. E je stade scrite intal 1943, ma buride fûr intal 1946, cuant che il so autôr al jere za muart, intal fonts dal mâr, dulà che al jere precipitât cul so avion, colpît in azion di vuere. Ancje il protagonist de conte al è un aviatôr che si cjate a pît intal desert dal Sahara, colpe di un vuast intal motôr dal avion. E li al cjate chest personaç maraveôs, piçul, cence difesis, plen di curiositât e di poesie. Il rapuart jenfri i doi al fâs vignî fûr temis tant che la amicizie, la fiducie, la riflession su lis robis che pardabon a contin inte vite.
E l’adult, obleât a scoltâ chel ninin di un frut, al scugne meti intun altri ordin lis sôs ideis, lis sôs prioritâts e visâsi de infanzie dismenteade.
Cheste no je la prime traduzion par furlan de opare mestre dal aviatôr francês. E je dai prins agns dal Novante chê dal grup Cjase pe Europe di Glemone e nol è di dismenteâ nancje Il princip bambin di Gianni Gregoricchio. Cheste vore di Manfredo e manten dute la finece e la clarece de lenghe e e rive a trasmeti la magjie dal origjinâl ancje se, cualchi volte, si cjape libertâts: par esempli, la frase «No si viodilu miôr che cul cûr» (il segret). «L’impuartant no si lu viôt cui voi», tradote in maniere leterâl e sarès «Si viôt ben dome cul cûr. L’ essenziâl al è invisibil pai voi». Frase che, in plui di jessi une piçule poesie, e dîs ancje une veretât pedagogjiche di grande impuartance, in cont des pluralitâts des inteligjencis.
Dut câs chest libri di une novantine di pagjinis, cu lis ilustrazions di Marco Gavagnin, al è un biel regâl pe leterature furlane. ❚
✒ Laurin Zuan Nardin


text:
Une filiere locâl pal pan: “Pan e farine dal Friûl di Mieç”
Un pat fra i Comuns par judâ i produtôrs di forment a stâ sul marcjât e i citadins a mangjâ pan plui bon, san e soredut furlan. Al è chest il messaç dal Progjet “Pan e farine dal Friûl di Mieç”, batiât intune serade une vore partecipade al Teatri Clabassi di Sedean dal climatolic Luca Mercalli, president de Societât Meteorologjiche Taliane e muse une vore cognossude pe sô partecipazion fisse al program di Fabio Fazio “Che tempo che fa”. Mercalli al à preseât une vore la iniziative dai Comuns di Basilian, Flaiban, Merêt e Sedean che, adun cul Forum pai bens comuns, a pontin a deventâ un vêr e propri “Distret di economie solidari”.
UN PAN PLUI ONEST_ L’obietîf al è puartâ intes cjasis un pan plui onest, che al crei economie sul teritori intal non de cualitât dal prodot e dal ambient. E larà par chest valorizade une filiere locâl, sostignibile e solidarie de farine di forment. Lis aziendis agriculis a produsaran varietâts specifichis e autoctonis, secont tecnichis agronomichis compatibilis cu la nature, cence trataments che a vedin impat su la salût des plantis e di cui che lis mangje; duncje i mulins presints sul teritori a masanaran il lôr forment, cence miscliçâlu cun chel di altris produtôrs; i fornârs a dopraran cheste farine par fâ pan che, midiant de individuazion des diviersis fasis e de trasparence intal so procès di produzion, al sarà pardabon furlan al 100 par cent. Anzit, chilometris zero.
PAT SIMPRI VIERT AES ADESIONS_ Il Pat al è stât sotscrit dai sindics ma ancje i agricultôrs e i centris di racuelte, i mulinârs e i pancôrs, e ancje i grups di citadins che a comprin in maniere solidarie si son impegnâts a dâ un sburt a cheste gnove maniere di intindi il rapuart jenfri teritori e economie. Il Pat al è stât lassât viert e ducj chei che no lu àn ancjemò fat a podaran simpri aderî.
Lu à capît ancje l’assessôr regjonâl ae agriculture Cristiano Shaurli che al à notât cemût che cheste iniziative si insuazi in maniere perfete inte filosofie di promozion de cualitât agricule che la Regjon e vûl promovi tal gnûf Plan di Disvilup Rurâl in armonie cui criteris europeans ❚ ✒ W.T.


text:
Il radun a ‘nt fâs trente
Chest an al è il radun numar 30: trente agns di Biker fest international, un dai plui impuartants e innomenâts in Italie e tal rest de Europe. Si fasarà a Lignan dai 19 ai 22 di Mai. L’event si davuelzarà in trê ponts de citât: Terrazza a mare, stadi Teghil, zone dal Luna Park. Fra lis robis di segnalâ: la spetacolâr parada di motos, dilunc lis stradis di Lignan, il sabide sere, cun partence aes 7 di sere dal Luna Park. Li dal stadi, a saran presintis lis plui impuartantis cjasis motociclistichis cun dimostrazions e provis dai gnûfs mieçs. La Harley Davidson e varà un so camion, cun ducj i modei in prove sore nuie. E po: i mototours curâts e proponûts de organizazion par fâ cognossi lis bielecis dal Friûl-VJ; e il XXI US Car reunion, incuintri storic par machinis americanis. Par ultin, une ale di santitât cu la Christian Motorcyclists Associazion: motârs che a distribuiran la Biker Bible. E domenie a organizaran la Biker blessing, benedizion par cui che si metarà in viaç par tornâ a cjase. ❚
(Os.Pun.)


text:
Il libri e l’autôr
Michail Bulgakov, scritôr rus nassût a Kiev tal 1891, al veve studiât par fâ il miedi, ma il destin al à volût che tal 1919 al scrivès la sô prime conte e di li… La sô opare leterarie e je stade censurade de politiche, e dome in gracie di une letare di critiche al URSS, tal 1930, e di une telefonade cun Stalin, al passà de disperazion a podê lavorâ e vivi, ma no publicâ. Il Mestri e Margarite, il so cjâf di opare scrit dal 1928 al 1940, an de sô muart, al fo publicât par intîr di Einaudi dome tal 1967. Il romanç al à come protagonist principâl un diaul une vore moderni, impegnât a puartâ a Mosche une schirie di situazions che a van dal grotesc al fantastic, dal magjic al terôr. La opare, sfodrade di personaçs incredibii e inserts naratîfs une vore preseabii, e je scrite intune lenghe che no pâr vê ni etât, ni difiets. ❚


text:
Traduzion
Traduzion al è il voltâ un test orâl o scrit di une lenghe a di une altre e il test che al risulte di chê ativitât. La traduzion e je une ativitât che e cjape dut il probleme dal interpretâ un test e il so significât (di partence o di rivade) e il produsi un gnûf test che al vedi il sens avuâl di chel origjinâl in une altre lenghe di destinazion. La peraule traduzion mostre, dut câs, no nome l'at dal voltâ ma ancje l'ogjet dal voltâ.
Tabele dai contignûts
Teorie de traduzion[cambie | modifiche il codiç]
La teorie de traduzion e je part des dissiplinis che a vuelin studiâ ce che al sta ator de ativitât dal voltâ. La teorie de traduzion e cjape in prestit di altris cjamps di studi: la leterature, la storie, la filosofie, la linguistiche, la filologjie, la semeiotiche, la informatiche e vie indenant. Si à di notâ che si cjacare ancje di tradutologjie, ma plui di lôr a pensin che al sedi un fal parcè che e je une peraule che e va daûr simiotantle a chê francese. Il concet plui inzornât de teorie de traduzion al è chel di cjapâ la lenghe tant che une vision dal mont de int che la fevele. Cussì par capì un discors nol è l'ogjet specific ma ben la maniere cemût il pinsîr si pant in chê lenghe.
Il voltâ al vûl dî trasferî un test componût intune cierte lenghe (L1), intun gnûf test che al dopre une lenghe divierse (L2); tra i doi tescj al varà di jessi un rapuart di ecuivalence sostanziâl, duncje il test te L2 al varès di riprodusi no dome chês stessis informazions che a son tal test te L1 ma, soredut se al è un test leterari, ancje lis sôs carateristichis stilistichis.
In ogni câs si scuen doprâ il condizionâl “al varès”, par vie che al è clâr a ducj che nissune traduzion e podarà mai riprodusi in maniere integrâl un origjinâl.
Ogni lenghe, di fat, e je un sisteme “sierât”, inlidrisât a fuart te storie e te culture di un popul, e ogni popul al fâs l'inventari dal mont intune maniere divierse; […] Duncje ogni volte che o leì nun test in traduzion, o vin di jessi cussients che nol dîs “chê stesse robe” dal origjinâl, ma ben “scuasit chê stesse robe”. (N.FLOCCHINI-P.GUIDOTTIBACCI, Dalla sintassi al testo, Bompiani, 2005, p.240).
Problemis de traduzion[cambie | modifiche il codiç]
In teorie un tradutôr al à di sielzi chês strategjiis, intal voltâ inte lenghe di rivade, che un marilenghe al doprarès inte stesse situazion comunicative. Nol capite simpri di podê voltâ une peraule de lenghe di partence cuntune peraule in chê di rivade (par esempli pai colôrs o pai numars). Il consei al è chel di doprâ une unitât, ven a stâi une maniere di voltâ il sens di partence cuntun zîr di peraulis intal test di rivade. Dôs lenghis tantis voltis a son difarentis ancje a livel formâl e dut câs a son peraulis che a no si cjatin lant di une lenghe a di chê altre. Par rivâ a comprendi une particolâr espression bisugne cognossi il contest: la peraule e à di jessi cjapade inte frase, la frase intal cjapitul e chest intal volum e il volum inte interie opare dal autôr. Par podê fâ dut chest si scugne tacâ des piçulis parts par rivâ a viodi l'intîr.
Etiche de traduzion[cambie | modifiche il codiç]
Cui che al vûl voltâ ben al à dôi trois che al po cjapâ: lassâ cuiet il scritôr e fâ che al sedi il letôr a lâi incuintri, o impen lassâ cuiet cui che al lei par fâ che al sedi il scritôr a lâi dongje. Il tradutôr al à di domandâsi: -Aio di contâ ce che l'autôr al à scrit o ce che lui al intindeve dì? Intal prin câs la traduzion e je plui o mancul a la letare e cui che al lei al à di interpretâ il sens. Intal secont câs al è cui che al volte che al cîr di interpretâ, il letôr, achest pont al ven a vê un lavôr tant plui clâr ma mancul dongje dal origjinâl. Intal prin câs il pericul al è di pierdi il sens che l'autôr al voleve; intal secont a si po mostrâ plui la sensibilitât dal tradutôr che no chê dal autôr. Il tradutôr, dut câs, al scugne sielzi tra chestis dôs stradis. Al è ancje plui coret voltâ de lenghe origjinâl a di chê di rivade cence doprâ une lenghe pivot (tierce).
Il tradutôr[cambie | modifiche il codiç]
Obietîf dal tradutôr al è chel di cirì il plui pussibil di puartâ il test di voltâ de lenghe di partence tignint il plui fer che si rive significât e stîl in chê di destinazion. Se al covente, daûr des difarencis da lis lenghis, si po fâ un adatament mantignint il sens esat intal regjistri, intal stîl, intal sun, inte metriche. Il tradutôr si cjate a fâ da lis sieltis che a van dretis a la funzion dal test o a ce che e vûl otegni la traduzion. Se par esempli par un test juridic o tecnic bisugne jessi il plui pussibil dongje dal test origjinâl, cuntun test leterari (narative, poesie) si po in une cierte misure slontanâsi par cirì stîl e metriche. A son da lis voltis che si po judâsi cun perifrasi: cuant che a son zûcs di peraulis, o ben peraulis che a rimin intune lenghe di partence e no in chê di rivade, detulis che a àn sens nome di une bande ma pierdin il sens di chê altre.
Procediments di traduzion[cambie | modifiche il codiç]
Adatament[cambie | modifiche il codiç]
Un adatament, clamât ancje libare traduzion, e je une maniere di voltâ dulà che il tradutôr si met al puest de societât e de culture di partence cuntune realtât che i corispuint intal test di rivade. Cheste gnove realtât e sarà plui buine pal public dal test di rivade. Par esempli la espression furlane al criche il dì e po jessi voltade par talian cuntun adatament in albeggia. E ancjemò te traduzion inglese dal fumut belc Les Aventures de Tintin et Milou, il compagn cjan di Tintin, Milou al devente Snowy. Inte stesse maniere i detective Dupond e Dupont a deventin Thomson e Thompson par inglês, Jansen e Janssen in olandês, Schultze et Schulze in todesc e cussì vie. Cuant il dramaturc dal Quebec Michel Tremblay al à adatât la opere teatrâl di Gogol L'ispetôr gjenerâl cul non di Le gars de Québec, al à passade la azion de Russie a la so tiere. Si cjatin spes adataments inte traduzion di poesie, lavôrs teatrai e pubblicitât.
Compensazion[cambie | modifiche il codiç]
Un compensazion e je une maniere di voltâ dulà che il tradutôr al schive la dificoltât stilistiche dal test di partence metint dentri efiets di stîl in altris ponts dal test di rivade. Par esempli, tantis lenghis a àn dôs formis di pronons te seconde persone: une informâl e chê altre formâl (in francês, tu e vous; in spagnûl, tú e Usted; in todesc, du e Sie, nome par clamâ cualchi esempli). Par inglês, la distinzion tu e je si dopre plui di râr, si oblee cussì il tradutôr a doprâ une compensazion, sie cuntun non propri o un sorenon, sedi doprant formulis sintatichis sintudis informâi par inglês (I'm, you're, gonna, dontcha, ecc.).
Calc[cambie | modifiche il codiç]
Un calc e je une maniere di voltâ dulà che il tradutôr al dopre un grup di peraulis (o, a lis voltis, une peraule) de lenghe di origjine propite in maniere leterâl inte lenghe di rivade puartant peraule par peraule ducj i tocuts de espression.
Prestit[cambie | modifiche il codiç]
Un prestit al è une maniere di voltâ dulà che il tradutôr al dopre chê peraule o chel zîr di peraulis dal test di partence cussì come che e je. Un prestit al va scrit par regule in corsîf se nol è normâl e integrât te lenghe di rivade.
Perifrasi[cambie | modifiche il codiç]
Une perifrasi e je une maniere di voltâ dulà che il tradutôr al dopre al puest di une peraule dal test di partence un grup di peraulis, o un zîr di peraulis,te lenghe di rivade. Une note dal tradutôr, cualchi volte scurtade cun NDT o N.D.T., e je une note (di regule da pît de pagjine o a la fin dal test) che si zonte par spiegâ i ingredeis de traduzion, su la culture dal test di partence, o altris informazions che si vûl dâ. Chestis notis a son permetudis cualchi volte obleadis. Dut câs, il ricori a notis al è par regule tant che ameti une sconfite dal tradutôr, di no jessi stât bon di voltâ tant che si scugne da spiegazions.
Dulà che al è plui dificil voltâ[cambie | modifiche il codiç]
Dôi cjamps dulà che si va dongje al impussibil di voltâ a son la poesie e i zûcs di peraulis. La poesie, par vie de impuartance dal sun da lis peraulis e dal viers, pe rime e pal ritmi de lenghe di partence. I zûcs di peraulis parcè che a son propite di une lenghe e a saressin masse di spiegâ e si pierdarès gran part dal sens. Vegnin in jutori, dut câs, ducj i procediments di traduzion a pene spiegâts. Par esempli, un tradutôr al po meti dentri un gnûf zûc di peraulis intun altri puest di dulà che al larès par "compensâ" un zûc di peraulis che no si rive a voltâ.
Neologjisims furlans[cambie | modifiche il codiç]
Il probleme al è frontât in un articul specialistic di Sandri Carrozzo [1] Pe formazion di gnovis peraulis si puedin cjapâ dôs stradis: cjalcjâ une peraule za doprade dantgj un gnûf significât, o ben lâ daûr a di un modul linguistic forest. Dutis e dôs lis manieris a marchin la pussibilitât di esprimi gnûfs concets dant vitalitât a la lenghe. Cuant che a si introdusin gnovis peraulis bisugne jessi atents: se si voltàs cumò "mouse" in surie, si colarès intal ridicul ancje se l'imprest al è cussì clamât in castilian, in francês e ancje in catalan. Ma lôr lu àn voltât dal principi. La linie dai linguiscj furlans e je, par gnovis peraulis, chê di tornâ se si po al latin o di acetâ prestits di lenghis sûrs come il francês, il castilian o il catalan.
Esempli di traduzion poetiche[cambie | modifiche il codiç]
Cjant Cuint dal Infier di Dante cognossût come chel di Paolo e Francesca, esempli di difarentis soluzions [2]par une tercine dulà che al è impuartant ancje, oltri al test, la rime e il ritmi.
Amor ch’a nullo amato amar perdona, mi prese del costui piacer sì forte, che come vedi ancor non m’abbandona. (Dante)
Amôr che al clame amôr, par sô nature, mi cjapà di chest biel cun tant traspuart, che cun me simpri, tu lu viôts mi dure. (Pietro Bonini)
L’amôr che el contracambio nol perdone, di lui mi à fate inamorâ tant fuart che nancje ca, tu viodis, mi bandone. (V. G. Blanch)
Amôr che amâ a nissun amât perdone, mi à fat vê di custui plasê tant fuart Che tu viodis che inmò nol mi bandone. (Domenico Zanier)
L'amôr ch’al vûl l'amànt simpri riamât, a mi'à dât di chest un plasê si fuart che, come che tu viodis, no mi'à'nciemò lassât. (Ermes Culòs)
Amôr che a amât no amâ mai nol perdone, de sô bielece mi cjapà tant fuart che tu viodis che inmò no mi bandone. (Pierluigi Visintin)


text:
Jó o soi come Pasolin, o soi furlan di mâri e chest al ûl ancje dî cjargnel. Cumó, i cjargniei e volaresins lâ de lôr bande parce che no si cjatin plui ben cun nissun ma jó o crôt ch’al sêti dome une crisi di identitât.
A si và a studiâ Rimbeaud a Triest invesit di Pasolini a Udin.
A si và a preâ le madone in Slovenie invesit de madone des grâcîs e a si prée par talian par pôre di no esi capîts de madone o di no meretâ indulgjencis da so fi.
Al si disarès scuâsi che il furlan al sedi deventade une lenghe buine dome par blestemâ e che le sô culture a sedi dute di butâ vie.
E cussí al si dîs che Rimbaud al éré miôr parce che lui al ére gay e Pasolin un fenôli.
Che le difarence a sêti tal cûl o tal cjâf di chel ch'a lu cjape o di chel ch'al lu pense?
Us fâs le domande. Mandi.
Dizionari furlan-talian : http://www.cfl2000.net/cfl2000/


text:
Ruede
La ruede e je un ogjet circolâr che al zire atôr di un as centrâl, usât prevalentementri par ridusi l'atrît tai traspuarts.
Mecaniche[cambie | modifiche il codiç]
Lis ruedis a son dopradis in combinazion cui assis, dulà che la ruede e po ricevi la fuarce par movisi, opûr e po zirâ liberementri rispiet al as par mieç di cussignei.
Storie[cambie | modifiche il codiç]
La ruede e je sigurementri une des invenzions plui impuartantis te storie de umanitât. Il periodi de sô invenzion nol è sigûr: uns storics a disin che e fo inventade te zone cognossude sicu la fertil lune cressinte (zone de Babilonie e Sumerie), e daspò utilizade di grancj animâi par traino. Altris studiosis a afermin che e fo inventade in Slovenie, dulà che tal 2003 e fo cjatade une ruede di 5 100 - 5 350 agns di etât.
I Incas e altris culturis ocidentâls semein di jessisi avicinadis al concet di ruede, che al si po cjatâ in uns zuiatui in piere, in dut câs cence un ûs moderni. La ruede no jere stade cognossude te Afriche sub-sahariane e in Australie prime dal contat cul rest dal mont. Probabilmentri la invenzion e je stade pussibil dome in chês areis, come Mesopotamie e Cine, dulà che a son stâts adomesticâts animâi di grande taie, i unics che a podevin furnî la fuarce motorie.


text:
dilluns, d’octubre 02, 2006
Life goes on
No mi visi se e jere une cjançon che faseve cussì... mi pâr di sì... si tire indevant, o stoi vint cualchi delusion dal mont Internet furlan, ma ancje cualchi sodisfazion. Par chel che conte pardabon, la universitât, mah. No soi tant fiduciôs, un tic blocât, impantanât. Il brut al è che al samee che ducj a fasin esams a manete, a son in pari e bravonons. E jo l'unic coion. O ai simpri plui voie di finî parcè che a la fin al è un grum di stress, ancje se tu ti divertissis un pôc. Ogni tant o pensi di jessi stât masse braurôs, masse orgoglio, che se lavi a Triest o vevi za une lauree in man. Ma jo no soi par lis robis facilis. O soi un cjavon, che al impare dome sbaliant. E chest al è bon a voltis e une sfighe altris voltis. Il timp intant al è estîf. 25 grâts, robis di jugn, une biele buerute, ancje di sere. Nol è neancje mâl, prime o dopo mi insumiarai di chest timp cuant che fûr al sarà umidon e un fumaton di no viodi neancje la curve a cent metros dal mê barcon...
Zontât di Andri a lis 20:16
Subscriure's a: Comentaris del missatge (Atom)


text:
17.10.14
Speciâl GNOGNOSAURS su mensîl La Patrie dal Friûl
-La Patrie dal Friûl e presente il gnûf libri dai Gnognosaurs… ator pal Friûl cul Messaggero Veneto
-Fruts cressûts a pan e… Gnognos!-L’autôr: grandis colaborazions, cence mai dismenteâ il furlan
-OCJO! PRENOTE il gnûf libri dai Gnognosaurs
-E tu, âstu za la tô copie dal ultin libri dai Gnognosaurs?
Pubblicât da I Gnognosaurs a lis 10:47
25.9.14
Doman in edicule!
Pubblicât da I Gnognosaurs a lis 15:46
24.9.14
19.9.14
Il gnûf libri Gnognosaurs in alegât cul Messaggero Veneto, fra une setemane!!
Mandi a ducj i gnognofan!
Us scrivìn chest post par dâus in ateprime la notizie che vinars ai 26 di Setembar, Zornade Europeane des Lenghis, o podarês cjatâ in edicule, in zonte cul Messaggero Veneto, il gnûf libri dai Gnognosaurs:
«The Best(iis)»
Cheste la notizie in struc, chel ch’o cjatais sot al è par contaus alcaltri dal progjet: o vin gust di condividi alc di chel che al à dentri, duncje robe par gnognoapasionâts.
PRESIT E DIFUSION Il presit al sarà di 6,80 euro plui chel dal gjornâl e il libri al sarà dât fûr par dut il teritori des tre provincis furlanis (Gorizia, Pordenone, Udine). Lis copiis non sono tantis e us conseìn di prenotâ subit il libri li dal vuestri edicolant: propit par chest vin decidût di anticipaus la notizie, prime che vegni fûr sul Messaggero Veneto.
CONTIGNÛTS Il volump al met dongje tre des storiis plui bielis (o miôr: chês che stavin ben insiemit: DUTIS lis gnognostoriis a son bielis), une par libri jessût fin cumò. La prime, dal prin cumò esaurît, e je «Lis Origjins» che e sta vignint fûr a pontadis sul Messaggero Veneto che si sieraràn in setemane; sul libri a son tantis strichis in plui, che sul cuotidian no si rivave a metilis dutis. La seconde e je «A Vore», dal tierç libri «Gnognowood», e la tierce si intitule «Lis Vacancis», robe dal segont gnognovolump.
Ancje par chei che a vessin un o plui libris di chei passâts al è un libri di vêlu: dutis lis storiis a son stadis tornadis a colorâ di plante fûr, corezudis li che coventave e mioradis un trop di strichis.
LA PREFAZION Un dai orgois di chest libri e je la prefazion di Manuele Fior. Nassût intal 1975 a Cesene, ma di gjenitôrs furlans (anzit cjargnei) al è illustradôr e fumettist. Pluri premiât, intal 2011 al à vinçût il premi"Fauve d'Or" al festival di Angoulême in Francie, tant a dî l'Oscar dai fumuts. Nus à fat l'onôr di introdusi il volump cuntune descrizion dai nestris gnognoerois plene di snait.
CEMÛT LEI Al inizia dal libri a son tre pagjinis ilustradis che a spieghin cemût lei la grafie furlane, un imprest util par cui che al si svissine pes primis voltis ae lenghe scrite o par chei che a an gust di savênt di plui.
EDITÔR E COLLABORAZIONS L’editôr al è il mesîl La Patriedal Friûl, il sfuei storic fûr par fûr in lenghe furlane dai 1946. L'editing (corezions, lessic, omogjeneitât) nol è mai stât curât cussì ben in gracie de precise e apassionade colaborazion de dotoresse Linda Picco che è à viodût de revision. Un grazie ancje al grafic Alex Olivetto pe grande professionalitât e dedizion ae cause. La stampe le à curade la Lito Immagine di Rodean dal Alt, che aromai plui che un fornidôr si è concuistade il non di «la gnognotipografie»: chest al è il cuart libri ch'o fasìn insiemit, aromai a son dai amîs, e no son gnognos par nuie! Un grazie ancje al Messaggero Veneto e al diretôr Omar Monestier chei à crodût a fuart intal progjet. Il volump al è stât metût su in gracie dal contribût de ARLeF (Agjenzie Regjonâl pe Lenghe Furlane) che lu à sostignût cuntun finanziament.
Pubblicât da I Gnognosaurs a lis 15:25
27.6.14
I Gnognosaurs sul Messaggero Veneto
Mandi gnognos!
Al è di un pôc che no si fasìn sintî, ma us scrivìn par contâus une biele gnove.
Cun doman Sabide ai 28 di Jugn si podarà cjatâ une striche dai Gnognosaurs sul cuotidian Messaggero Veneto di Udin! Buine gnognoleture!
Mandi gnognos!
E' da un po' che non ci facciamo sentire, ma lo facciamo per comunicarvi una bella notizia.
A partire da domani sabato 28 giugno si potrà trovare una striscia dei Gnognosaurs sul quotidiano Messaggero Veneto di Udine! Buona gnognolettura!
Pubblicât da I Gnognosaurs a lis 17:52
14.2.14
DULA' E CEMÛT CJATÂ I GNOGNOLIBRIS
"I GNOGNOSAURS!" Il prin libri dai Gnognos: 84 pagine a colori, Edizioni Ominorosso
Pubblicât da I Gnognosaurs a lis 15:31
4.1.14
Gnognosauguris!
Pubblicât da I Gnognosaurs a lis 14:22
Iscriviti a: Post (Atom)


text:
Famee
Une famee e je fate di un grup di personis che a vivin insiemi o di plui grups di personis che a àn une dissendence da un stes von, da une union legâl o da une adozion.
Tra i varis familiârs a son dai grâts di parintât.
Te declarazion universâl dai dirits dal om si dîs che “la famee e je la unitât naturâl e fondamentâl de societât e e à di jessi protezude dal Stât e de societât”
La famee te storie[cambie | modifiche il codiç]
Te etâts plui antighis, ma ancje in tancj societâts diferentis in timps plui dongje al dì di vuê, a si cjatavin diviers elements comuns.
In prin a jere une dominance dal om su la femine, il matrimoni al jere dispès un contrat fra lis fameis di provignince e il rapuart al jere monogamic (ma in diviersis societâts l'om al podeve vê des concubinis),
E esisteve la possibilitât di finì il matrimoni cun cualchi forme di divorzi o di repudi de femine.
Pai Grêcs e pai Romans a fasevin part de famee ancje i parincj, i servidôrs e i sclâfs di cjase. Lis invasions dai Barbars a àn puartât a une definizion di famee plui grande dentri de tribù (clan).
Cu la etât di mieç te famee Europeane si è fate sintì la influence de religjon cristiane. No jerin permetudis formis di poligamie ni si podeve divorziâ.
Tal secul XX une schirie di cambiaments a àn mudât la famee tradizionâl. La secolarizazion de societât e la impuartance minôr de Glesie, la possibilitât di divorziâ, il fat che lis fameis a sedin simpri plui piçulis, il fat che lis feminis a rivin a fâ valê simpri di plui i lôr dirits a son dai elements che a àn vût la lôr impuartance.
La famee vuê[cambie | modifiche il codiç]
A zornade di vuê dongje la famee tradizionâl a si cjatin un numar rilevant di personis ca vivin insiemi cence jessisi sposadis. I politics a discutin se dâ cualchi forme di tutele juridiche ancje a chestis fameis di fat o se no fâlu ritignint just difindi dome la famee tradizionâl.


text:
Il
prin ministri Peter Robinson e chei altris membris dal DUP che a
componevin il guvier compartecipât de Irlande dal Nord adun cul Sinn
Féin a àn decidût di tornâ a ocupâ i lôr puescj dopo des
dimissions fatis indenant in Setembar. La decision e je rivade dopo
de relazion presentade intal Parlament britanic de segretarie di stât
pe Irlande dal Nord su la ativitât dai grups paramilitârs inta
cheste part dal Ream Unît. I unioniscj si vevin gjavâts dal
esecutîf nordirlandês dopo che l’Esercit Republican Irlandês
(IRA) e il Sinn Féin a jerin stâts tirâts dentri intes
investigazions sul sassinament di doi ex membris dal moviment armât
irlandês. Intal rapuart elaborât de polizie e dai servizis segrets
britanics si dîs che la struture di comant dal IRA, ma ancje dai
moviments paramilitârs unioniscj, e je ancjemò in pîts ma e opere
dome cun mieçs pacifics e cence nissune intenzion di tornâ ae lote
armade. Personis che a àn fat part di chestis organizazions a
varessin inmò acès a armis e rapuarts cu la criminalitât comune,
ma si fevele di câs isolâts za al centri di ativitâts
investigativis. E cole cussì la operazion di delegjitimazion cuintri
dal Sinn Féin, organizazion politiche di riferiment pai republicans
irlandês, puartade indenant di ambients unioniscj.
Font:
BBC,
20/10/15


text:
SPIETANT la FIESTE de PATRIE dal FRIÛL :
10 agns di "MUSICHE FURLANE FUARTE"
presentazion di CD e videos
di "MFF" cun Pauli Cantarut
"Musiche Furlane Fuarte"
e je une golaine curade di Radio Onde Furlane.
La radio che di passe 20 agns e puarte indenant un progjet di informazion indipendente e di creativitât artistiche in lenghe furlane.
La atenzion di "Musiche Furlane Fuarte"si concentre sui lengaçs gnûfs, su la valorizazion dai progjets e des personalitâts artistichis mancul ordenariis e plui inovativis de musiche furlane, e su la produzion dai artiscj vincidôrs dal concors musicâl ³Premi Friûl².
el tomât
buje
associazion culturâl " El TOMâT " di Buje
ASPETTANDO la FIESTE de PATRIE dal FRIÛL :
10 anni di "MUSICHE FURLANE FUARTE"
con RADIO ONDE FURLANE
mercoledì 2 aprile all' ostarie di Parùs
a Sopramonte di Buja alle 20:30
videos cun pauli cantarut
"MUSICHE FURLANE FUARTE"
CROZ SCLIZZAZ: Croz Sclizzâz
MADRAC: Technotitlan
FABIAN RIZ: Bolât
PRORASTAR: Formicus 1999
TRASTOLONS: Tananai
DLH POSSE: Hip Hop Instes
INZIRLI: Inzirli 1990-96
BANDE TZINGARE: Necal
FANFARE MINABLE: I dìs robàs
LORIS VESCOVO: TarvisioBahnhof/PostajaTopolove
KOSOVNI ODPADKI: Kosovni Odpadki
SILVIA MICHELOTTI: Sono lagrimis o stelis?
CHECO TAM: Sense
"el tomât"


text:
Petroli
Il petroli (dal grêc πέtpa–cret e έλaιo–vuelin) al è un compost complès inflamabil no omogjeni di idrocarbûrs, ven a stâi composcj di idrogjen e carboni. E je une risorse naturâl no rinovabil e al moment ancje la principâl font di energjie intai paîs svilupâts.
I components chimics dal petroli si separin e si oten par distilazion par mieç di un procès di rafinazion. Di lui si tirin fûr prodots difarents: si segnalin il propan e il butan, il gasoli o nafte, il cherosen, l'asfalt e v.i.
Il petroli si cjate in gjenar associât cun grandis bolis di gas naturâl, in jaciments sot tiere dulà che e jere materie organiche, che, restade par un grum di agns intun ambient cence ossigjen, si trasforme in idrocarbûrs.
Tabele dai contignûts
Origjin[cambie | modifiche il codiç]
Storie[cambie | modifiche il codiç]
Estrazion[cambie | modifiche il codiç]
Impat ambientâl[cambie | modifiche il codiç]
Leams esternis[cambie | modifiche il codiç]
- (talian)(inglês) Assomineraria: industrie minerâl e petrolifere in Italie


text:
JUDE: vuê la presentazion!
Il prin progjet di traduzion automatiche dal talian al furlan: plui di 6 agns di lavôr, di linguistiche e di informatiche, ma cumò la SERLING e à un program che al sta a nivel dai tradutôrs automatics plui doprâts e cognossûts. La presentazion e je vuê, il 1 di Dicembar, a 18.00 li de Sale de Fondazion CRUP in vie Manin 15 a Udin.
La mê prime scjalade!
A 34 agns sunâts, ve che mi àn fat il batisim dal cret: une paredute sportive di un 4 grât. Biele e un tic slissute (di fat si clame "Placa"): une esperience pardabon gnove.
La scjalade e je propit une sfide: cun se stes, cul cret, cu la ricercje de soluzion juste e soredut cul sens dal pericul, ancje se il pericul vêr al è une vore relatîf. Un graciis di cûr a Teresa, Alina e Anna!
In mancul di dôs setemanis al rive Jude...
... par savê cui, o ce, che al è Jude, o varês di vignî martars 1 di Dicembar aes 18.00 a Udin, li de sale de Fondazion CRUP, in vie Manin 15 ...
Intant se o sês masse curiôs o podês lei alc achì.
Il Bosc de les Colomates
Te Catalogne Nord (il toc di Catalogne che cumò al è in France), là che i Pireineus a dan sù dal Mediterani, al è un teritori pardabon biel e, almancul tai rilêfs, une vore cuiet e pôc batût dal turisim. Un dai puescj plui interessants al è il Bosc de les Colomates, là che i faiârs a cressin une vore dongje dal mâr.
Un fin di setemane a Donostia
Cuindis dîs indaûr, un fin di setemane a Donostia, o Sant Sebastian: par fortune o sin colâts li propit cuant che e jere fieste de culture basche, semifinâl de regate di barcjis a rems, gare di tai dai troncs, bai tradizionâi, une minicoride incruente e une fiestone plene di int. La robe plui impressionante e je stade viodi la citât dulà che a van al mâr ducj i siorons e sioruts di spagne, intant de fieste grande, plene di manifestuts di solidarietât pai presonîrs acusâts di fâ part di ETA.
Camino de Santiago - Sù e jù pe Galizie
A son i ultins chilometris prin di rivâ, ducj sù e jù, ducj pardabon biei, passant tal mieç di boscs di cjastenârs, rôi e eucaliptus.
- Mouchos, curuxas, sapos e bruxas.
- Demos, trasgos e diaños,
- espíritos das neboadas veigas.
- Corvos, píntegas e meigas:
- feitizos das menciñeiras.
- Podres cañotas furadas,
- fogar dos vermes e alimañas.
- Lume das Santas Compañas,
- mal de ollo, negros meigallos,
- cheiro dos mortos, tronos e raios.
- Ouveo do can, pregón da morte;
- fuciño do sátiro e pé do coello.
- Pecadora lingua da mala muller
- casada cun home vello.
- Averno de satán e belcebú,
- lume dos cadáveres ardentes,
- corpos mutilados dos indecentes,
- peidos dos infernais cus,
- muxido da mar embravecida.
- Barriga inútil da muller solteira,
- falar dos gatos que andan á xaneira,
- guedella porca da cabra mal parida.
- Con este fol levantarei
- as chamas deste lume
- que asemella ao do Inferno,
- e fuxirán as bruxas
- a cabalo das súas vasoiras,
- índose bañar na praia
- das areas gordas.
- ¡Oíde, oíde! os ruxidos
- que dan as que non poden
- deixar de queimarse no augardente
- quedando así purificadas.
- E cando este beberaxe
- baixe polas nosas gorxas,
- quedaremos libres dos males
- da nosa alma e de todo embruxamento.
- Forzas do ar, terra, mar e lume,
- a vós fago esta chamada:
- se é verdade que tendes máis poder
- que a humana xente,
- eiquí e agora, facede que os espíritos
- dos amigos que están fóra,
- participen con nós desta Queimada.


text:
Par cumò Udin par furlan si ferme chi
O visìn i utents di Udin par furlan che, par cumò, il progjet di informazion in lenghe furlane dal Comun si ferme achì. Grazie a dutis e a ducj voaltris che nus vês stâts daûr fin a vuê.
Lenghe proprie, l’Udin su lis olmis di Barcelone e Athletic
La societât Udinese Calcio, il Comun di Udin e la Agjenzie Regjonâl pe Lenghe Furlane a àn firmât un protocol di intese che al cres la presince dal furlan dentri e fûr dal stadi, tes azions di comunicazion ancje visive de societât, tes ativitâts di animazion e di fidelizazion dai tifôs. L’acuardi – firmât dal president dal Udin Franco Soldati, dal sindic Furio Honsell e dal president de ARLeF Lorenzo Fabbro – al rapresente une azion impuartante di ricognossiment e…
Udin par furlan al torne in Setembar
O comunichìn che il servizi di comunicazion istituzionâl in lenghe furlane Udin par furlan si ferme cui 12 di Lui. Il servizi al tornarà in forme regolâr, sei su chest sît, sei su Radio Onde Furlane, cui 31 di Avost.
Joibe secont apontament di “Par furlan ator par Udin”
“Par furlan ator par Udin” al va indenant cuntun altri incuintri dedicât ae leterature furlane contemporanie. Dopo de scree dai 5 di Jugn cu la presentazion dal numar 25 de riviste leterarie “La Comugne”, la manifestazion inmaneade dal Sportel pe lenghe furlane dal Comun di Udin e propon, joibe ai 18 di Jugn a sîs sot sere (18.00) inte sale Corgnali de “Joppi”, une sorte di zimulament cul plui impuartant concors leterari par furlan, o sei il Premi S. Simon.…
Si invie vinars la iniziative “Par furlan ator par Udin”
Cul prin apontament in program vinars ai 5 di Jugn a sîs sot sere (18.00) te sale Corgnali de biblioteche civiche “Joppi”, la Aministrazion comunâl e scree “Par furlan ator par Udin”, un gnûf cicli di iniziativis inmaneât dal Sportel pe lenghe furlane dal Comun di Udin dedicât ae promozion dal furlan cu la presentazion di libris, audiovisîfs, materiâi multimediâi e incuintris a teme. Il calendari de manifestazion si vierç cu la presentazion de riviste leterarie “La Comugne” editade de…
Udin par Furlan a Friuli Doc
Dentri dal progjet integrât di comunicazion istituzionâl in lenghe furlane fat de cooperative Informazione Friulana pal Comun, la manifestazion enogastronomiche Friuli Doc e sarà contade in direte di vinars 12 a domenie 14 di Setembar su lis frecuencis di Radio Onde Furlane (90 Mhz te plui part dal Friûl; 90.2 e 106.5 in Cjargne; 96.6 a Colonia Caroya in Argjentine; in dut il mont in streaming ae direzion www.ondefurlane.eu) e sul sît www.ondefurlane.eu, cun trasmissions di pueste che a vignaran…
Polse di Avost pal boletin setemanâl par furlan
O visìn che par trê setemanis il boletin radiofonic setemanâl “Udin par furlan” al sarà suspindût. Il program al tornarà in maniere regolâr, sei su lis frecuencis di Radio Onde Furlane che su chest sît internet, cui 30 di Avost.
Manifescj pai 25 di Avrîl in lenghe furlane
Pe prime volte i manifescj dal Comun di Udin in ocasion dai 25 di Avrîl, fieste de Liberazion dal nazifassisim, a saran ancje in lenghe furlane. Il motîf de sielte al è stât sclarît dal sindic, Furio Honsell, che al ricuarde cemût che il furlan e sedi stade la lenghe de Resistence e al è duncje just celebrâle ancje in marilenghe. A chest si zonte la decision cjapade de Zonte comunâl di meti 21 coronis in ancjetancj lûcs de citât,…
Iniziativis pe Fieste de Patrie dal Friûl
“Friûl 2014. la Fieste de Patrie a Udin” al è il program di iniziativis metudis adun de bande dal Comun, in ocasion de “Fieste de Patrie dal Friûl”, cun chê di memoreâ cheste ricorence e di ufrî oportunitâts di cognossince e di riflession sul Friûl di vuê. Dopo de scree, miercus ai 26 di Març cu la presentazion dal libri “Paîs cun figures” di Umberto Valentinis, joibe ai 3 di Avrîl a son doi apontaments di no pierdi. A trê…
Gnûf apontament cun Udin par furlan su Telefriuli
Il servizi televisîf su la viertidure uficiâl de Cjase des Feminis, che al fâs part dal progjet di comunicazion in lenghe furlane dal Comun di Udin, al larà in onde su Telefriuli martars a 6 e 45 sot sere (18.45) e in repliche miercus a 8 e 50 di sere (20.50). Il video al sarà ancje zontât a chei altris za fats dentri di Udin par furlan e che si cjatin da pît de prime pagjine di chest sît.


text:
Numars reâi
I numars reâi a son chei numars che si doprin continuamentri par rapresentâ des grandecis che a puedin variâ in maniere continue e assumi valôrs tant positîfs che negatîfs come, par esempli, la lungjece, il pês, il passâ dal timp, … La necessitât di misurâ chestis grandecis in maniere simpri plui precise e di doprâ chestis misuris in calcui che a deventin ogni volte plui rafinâts e à partât ae nozion di numars reâi dal dì di vuê.
Tabele dai contignûts
- 1 Introduzion
- 2 Struture di
- 3 Definizion formâl dai numars reâi
- 4 Proprietâts
- 5 Bibliografie
Introduzion[cambie | modifiche il codiç]
Dai numars naturâi ai numars reâi[cambie | modifiche il codiç]
Il concet plui intuitîf di numar al è chel dai numars naturâi () e nus permet di contâ i elements di un insiemi (o vin cinc—5—dêts intune man), di stabilî un ordin (al è rivât il tierç—il numar 3) o di cjapâ misuris aprossimativis (la lungjece di cheste strade e je il dopli—2 voltis—di chê altre). Dispès a si àn di unî dai insiemis (tropis monedis aio se o'nd ài 3 intune sachete e 2 inta chê altre?) o contâ plui voltis la stesse cuantitât (trop cjarbon isal in 4 sacs di 10 chilos?). Lis operazions di some ( monedis in totâl) e moltiplicazion ( chilos di cjarbon) dai numars naturâi a son di aiût ta chescj câs e il risultât al è di gnûf un numar naturâl. A son altris operazions, come la sotrazion e la division, che no simpri àn un sens inte struture dai numars naturâi. Par chest mutîf, si è sintude la necessitât di introdusi i numars intîrs (), dulà che ancje la sotrazion e je simpri definide. Se, in plui, si vûl podê dividi par un cualsisei numar diviers di zero, ai vûl considerât i numars razionâi ().
Oltri dal fat che cuant che si somin, moltiplichin, sotrain o dividin doi numars razionâi simpri si oten un altri numar razionâl, i numars razionâi a àn ancje la proprietât di jessi dens, vâl a dî che tra doi cualsisei numars razionâi si cjate simpri un altri numar razionâl. Si pues duncje vê la sensazion che i numars razionâi a son suficients par descrivi lis grandecis continuis. Cun dut achel, bielzà i matematics e gjeometris de Grecie classiche (600−300~a.C.) si jerin inacuarts che a esistin des cuantitâts che no si puedin rapresentâ esatementri cuntun numar razionâl. Tipics esemplis a son la lungjece de diagonâl di un cuadrât di lât unitari o la circonference di un cercli di diametri unitari. I numars reâi a risolvin chest probleme.
I numars reâi e la lôr rapresentazion[cambie | modifiche il codiç]
L'insiemi dai numars reâi al è duncje l'insiemi di ducj i numars che a coventin par rapresentâ une grandece reâl. Al conten i numars razionâi (cul lengaç de teorie dai insiemis ) e i numars irazionâi. I numars razionâi, introdots te sezion prime, si puedin pensâ come i numars decimâi finîts (par esempli, 5 o ancje ) e i numars decimâi infinîts periodics (par esempli, o ). I numars irazionâi, al contrari, a corispuindin ai numars decimâi infinîts no periodics (par esempli, ).
Ancje se no si puedin dâ dutis lis infinidis cifris decimâls dai numars irazionâi, la rapresentazion decimâl e je sigurementri la plui usade inte pratiche. La plui part des aplicazions e je dut câs falsade dai erôrs di misure (par esempli, cui normai metris, lis lungjecis si puedin misurâ cun la precision di un milimetri) o de memorie finide dai struments di calcul e, duncje, lis aprossimazions sui numars irazionâi no son un gros probleme se si use un numar suficient di cifris decimâls.
Intai ûs plui teoretics e, in gjenerâl, lì che al è preferibil evitâ des aprossimazions, i numars irazionâi a si rapresentin cun dai simbui o des letaris. Tra i plui famôs si àn il numar , che al lee il diametri e la circonference di un cercli, e il numar di Euler (o di Napier) . Un altri simbul al è . Al è interessant menzonâ che e esist une diference tra chest ultin esempli e i doi precedents. Il numar irazionâl al è une soluzion de ecuazion polinomiâl e a si dîs un numar algjebric. Al contrari, si pues dimostrâ che no esistin ecuazions polinomiâls cun coeficients razionâi che a vedin o come soluzion. I numars irazionâi di chest tip si disin numars trassendents.
Par rapresentâ i numars reâi si pues ancje usâ une rete ordenade o as cartesian e si dîs che e esist une corispondence biunivoche tra i ponts de rete e i numars reâi o, in maniere ecuivalente, che a cualsisei pont de rete si pues associâ un e un sôl numar reâl. Chest as al ven clamât rete reâl. Intes figuris a drete si pues viodi come cjatâ i ponts che a corispuindin a e cun des costruzions gjeometrichis.
Struture di [cambie | modifiche il codiç]
Prime di dâ une definizion rigorose dai numars reâi, al conven introdusi des proprietâts dal insiemi che lu incuadrin dentri di classis matematichis plui gjenerâls.
Struture algjebriche[cambie | modifiche il codiç]
Di un pont di viste algjebric, l'insiemi dai numars reâi al è un cjamp. Di fat, lis dôs operazions fondamentâls tra i elements di , la some "+" e il prodot "", a sodisfin chestis proprietâts:
- P. comutative: l'ordin cun cui doi numars reâi e a vegnin somâts o moltiplicât nol à impuartance
- P. associative: par trê cualsisei numars reâi , e si à
- P. distributive de some rispiet al prodot: par trê cualsisei numars reâi , e si à
- Esistence dai elements neutris: lis dôs operazions a ametin un element neutri. Pe some al è il 0e pal prodot al è il 1par cualsisei ;
- Esistence dai opuescj: cualsisei numar reâl al à un opuest : sumant i doi numars si oten l'element neutri de sume
- Esistence dai inviers: cualsisei numar reâl diferent di zero al à un inviers, val a dî che al esist un numar che moltiplicât par al dâ l'element neutri dal prodot
Al è util menzonâ che pal prodot (o moltiplicazion) si use ancje il simbul "" (par esempli, ) o, plui semplicementri, nissun simbul (par esempli, ). Par prionte, al è facil viodi che l'opuest di al è . Duncje, la sotrazion e je semplicementri une some cun l'opuest: . Il stes discors al vâl pal inviers e la division: e .
Se si prove a verificâ cualis des sîs proprietâts a son sodisfatis inta chei altris insiemis numerics introdots inte Sezion 1.1, si viodarà che l'insiemi dai numars razionâi al è ancje chel un cjamp, za che dutis lis proprietâts si cumplissin. I numars intîrs , invezit, no sodisfin la proprietât 6, e i numars naturâi nancje la proprietât 5.
Leç di anulament dal prodot[cambie | modifiche il codiç]
Introdusìn chi un risultât che al vâl in ducj i cjamps algjebrics (ancje se l'enunziât si riferìs dome a ) e che al è une direte conseguence de proprietâts elencadis parsore. La leç di anulament dal prodot e je une vore utile inte risoluzion des ecuazions.
A sedin e doi numars reâi. Se il lôr prodot al è nul, alore almancul un dai doi al à di jessi nul, val a dî
Dimostrazion[cambie | modifiche il codiç]
al pues jessi avuâl a zero o diviers di 0. Se al è avuâl, la dimostrazion e je finide.
Se al è diviers di 0, alore al esist l'inviers di . Il prodot al è avuâl a zero za che . Però, pe proprietât associative de moltiplicazion si à
e, duncje, .
Struture di ordin[cambie | modifiche il codiç]
In maniere intuitive si sa che, dâts doi numars, al è simpri pussibil ordenâju, o sei dî cuâl dai doi al è plui piçul di chel altri. Elenchìn cumò des proprietâts che a definissin in maniere rigorose l'ordin dai numars reâi e che a identifichin l'insiemi come un cjamp totalmentri ordenât.
Par cualsisei numars reâi , e si à
- P. riflessive: ;
- P. antisimetriche: se e , alore ;
- P. transitive: se e , alore ;
- P. de confrontabilitât: almancul une des dôs disavualitâts e si verifiche;
- se alore ;
- Regule dai segns:
- se e alore ,
- se e alore ,
- se e alore ,
- se e alore .
Definizion formâl dai numars reâi[cambie | modifiche il codiç]
A esistin diviersis manieris di definî l'insiemi dai numars reâi in maniere rigorose. Chi daurman o din dome une definizion, viodût che lis altri a son un pôc plui complicadis e a àn bisugne di nozions matematichis no elementârs.
Definizion assiomatiche[cambie | modifiche il codiç]
Al sedi l'insiemi dai numars reâi. Alore:
- al è un cjamp, o sei lis operazions di some e moltiplicazion a son definidis e a cumplissin dutis lis proprietâts de Sezion 2.1;
- il cjamp al è totalmentri ordenât, secont la definizion de Sezion 2.2;
- l'ordin di al è complet secont Dedekind: l'estrem superiôr di un cualsisei sotinsiemi no vueit e superiormentri limitât di al è un numar reâl.
Chestis trê proprietâts a son suficientis par definî , viodût che si pues dimostrâ che cualsisei altri insiemi che al sodisfi lis trê proprietâts al "coincît" cun .
Provìn a spiegâ un pôc miôr la completece secont Dedekind: al sedi un sotinsiemi no vueit di . Se al è superiormentri limitât, alore al à almancul un maiorant, vâl a dî un numar reâl che al è plui grant di (o avuâl a) cualsisei element di . Clamìn l'insiemi di ducj i maiorants di :
La completece di Dedekind e je fondamentâl inte definizion di viodût che e je la proprietât che e diferenzie i numars reâi dai razionâi: ancje al è un cjamp totalmentri ordenât e al rispiete lis primis dôs proprietâts, però nol è complet secont Dedekind. Continuant cul esempli di prime, i maiorants razionâi di , vâl a dî i elements dal insiemi , no àn un minim (si pues simpri costruî une frazion plui piçule …) e, di fat, il numar nol è razionâl.
Costruzions dai numars razionâi[cambie | modifiche il codiç]
In plui che cun la definizion assiomatiche, i numars reâi si puedin costruî ancje come il completament dai numars razionâi. Par esempli, la tecniche des secuencis di Cauchy e definìs des espansions decimâls come in maniere che a converzin in maniere univoche a numars reâi. I tais di Dedekind, invezit, a definissin il numar reâl come il pont che al divît i numars razionâi in dôs parts .
Proprietâts[cambie | modifiche il codiç]
Ancje se la plui part des proprietâts dai numars reâi e je za stade nomenade par spiegâ lis carateristichis di , in cheste sezion si dâ une definizion plui formâl.
Completece[cambie | modifiche il codiç]
Diviers che cui numars razionâi, i numars reâi a contegnin ducj i limits: a si dîs che i numars reâi a son complets. Par spiegâ cheste proprietât in detai, si à bisugne di dôs definizions:
Une secuence di numars si clame secuence di Cauchy se, par ogni , al esist un intîr tal che , cualsisei e plui grancj di . In altris peraulis, i ultins elements di une sucession di Cauchy a son ducj arbitrariamentri dongje un di chel altri.
Une secuence e converç al limit se, par ogni , al esist un intîr tal che , cualsisei . In altris peraulis, une secuence e à il limit se i siei elements si svicinin simpri plui a .
Nol è dificil viodi che une secuence di Cauchy e je ancje convergjente. Un fat impuartant dai numars reâi al è che e je vere ancje la afermazion contrarie:
Se un secuence di numars reâi e je une secuence di Cauchy alore e je ancje une secuence convergjente. Duncje, i numars reâi a son complets.
O vin za viodût che la completece e je la principâl diference tra i numars reâi e i numars razionâi. La sucession di un esempli anteriôr e je une sucession di Cauchy che no converç intai numars razionâi e invezit e converç a intai numars reâi.
Element separadôr[cambie | modifiche il codiç]
Une altre proprietât, colegade cun la completece secont Dedekind viodude inte definizion assiomatiche de Sezion 3.1, e je la esistence di un element separadôr:
Dâts doi sotinsiemis no vueits e di tai cheal esist un numar reâl tal che
Cjamp di Archimede complet[cambie | modifiche il codiç]
L'insiemi al è un cjamp di Archimede, ven a stâi al vâl l'assiome chi sot:
Assiome di Eudosso e Archimede
A sedin e doi numars reâi positîfs. Alore, al esist un numar naturâl tal che
David Hilbert al à definît l'insiemi dai numars reâi come il cjamp di Archimede complet. Cun cheste afermazion, Hilbert al voleve dî che i numars reâi a formin il plui grant cjamp di Archimede o, intune altre maniere, che cualsisei cjamp di Archimede al è un sotinsiemi di . L'insiemi dai numars reâi al è duncje complet intal sens che no si pues zontâi altris elements cence pierdi la proprietât di jessi un cjamp di Archimede.
Al è interessant notâ che lis ultimis trê sezions a fevelin de completece di , però a son trê acezions diviersis che no àn di jessi confondudis.
Cardinalitât[cambie | modifiche il codiç]
I insiemis numerics , , e a son ducj insiemis infinîts. Dut câs, là che i prins trê insiemis a àn "il stes numar di elements" (l'ordin di infinît al è il stes), l'insiemi dai numars reâi al è plui grant e, in altris peraulis, l'ordin di infinît al è maiôr. In maniere plui precise, , e a son insiemis infinîts numerabii, vâl a dî si pues costruî une corispondence biunivoche tra i elements di e chei di o di . Al contrari, i numars reâi a son no numerabii e no si pues costruî une corispondence biunivoche di a .
Bibliografie[cambie | modifiche il codiç]
- AA.VV. Numeri, in Grande Dizionario Enciclopedico. 4a ed. Torino, UTET, 1990. ISBN 88-02-04230-6
- Wikipedia Contributors. Real number, in Wikipedia, the Free Enciclopedia, 8 dicembar 2014,
- Contributori di Wikipedia, Numero reale, in Wikipedia, L'enciclopedia libera, 8 dicembar 2014,


text:
SIMPRI BOGNS. Adriano Nascimbeni, “Remo e sô fie”, Cormons, 2014
“Il muart al steve lunc distirât cu la panze par aiar sul prât e il sanc daûr de cope al veve za fat une piçule poce rivant a cuvierzi la gruesse piere che il sassin al veve doprât par crevâi il cjâf. Grant, grues e scûr, al someave un telamon colât jù dal cîl”
Cussì al scomence chest romanç bilengâl di Nascimbeni, editât de meritevule cjase L’orto della cultura di Pasian di Prât. Fausto Zof, inte introduzion, al fevele di un zâl a sfont psicologjic e sociâl. In efiets, la impostazion e je chê: il delit, il suspietât, i indizis e infin la veretât che e salte fûr in gracie di un personaç plui inteligjent di chei altris, che no si ferme aes aparencis, ma che al va insot tes robis. In chest câs, al è un avocat che al cjape sù chest assum e, stant la profession che l’autôr al à esercitât par scuasi cuarante agns, nol è dificil cjatâ elements autobiografics in cheste figure.
Zof al fevele ancje di une ‘conte dure, a voltis violente’. E chestis peraulis a descrivin ben la prime part dal libri, vâl a dî lis miôr pagjinis. La figure di Remo e je piturade cun precision psicologjiche e tintis mareosis. Si trate di un ‘loser’, si disarès in dì di vuê, di un pierdint, che al à vût vonde pôc de vite e che, cumò, rivât dongje de vecjaie, si viôt gjavât ancje chel pôc.
La conclusion e je consoladorie e il letôr al reste content par Remo. Ma il critic nol pues fâ di mancul di pensâ a ce esit che e varès vût cheste opare, se l’autôr al ves olsât di
evitâ l’’happy end’ e di continuâ inte vision pessimistiche de prime part; se, in sumis, il pierdint al fos restât un pierdint che cuintri di lui si incagnissin dutis lis fuarcis.
Nascimbeni al dîs, inte sô note preliminâr, che lui al scrîf pal gust di fâlu. E cence altri chest gust si lu cjate inte meticolositât che al dopre par contâ la storie dai personaçs che a jentrin di comparsis inte storie principâl (Tunine, Tite, Piu e parfin il cjan Filut). Se, po, un al à gust di scrivi, al vûl dî che al à let tant o, magari, viodûts tancj films. Ogni scritôr al devente, alore, un pôc canibal, intal sens che al fâs sôs lis esperiencis di leture o di vision che al à vudis. O scomet che Adrian al à vût viodût e assimilât il film Umberto D di Vitôr De Sica (il cjan e il so paron disperât) e chel di Vitôr Cottafavi Maria Zef (il prin film dut par furlan, li che il protagonist Siro Angeli al concupìs la gneçute Lisute). ❚
Laurin Zuan Nardin


text:
Ai 14 di Dicembar la assemblee de Vojvodine e à fat bon il so gnûf Statût di autonomie, daspò che, dôs setemanis prime, il test al veve vût il vie libare dal Parlament serp. Par che il Statût al jentri in vore, duncje, e mancje dome la publicazion su la gazete uficiâl. La gnove cjarte statutarie e ricognòs plui competencis aes istituzions de Vojvodine, ancje se mancul di chês che a domandavin i partîts regjonaliscj e i rapresentants de comunitât ongjarese, che e rapresente la minorance principâl de regjon.
Font: Món Divers, 15/12/09


text:
Plantis
Lis plantis a costituissin il grop plui grant di entitâts viventis (cirche 300.000 specis) che includin organisims familiârs come arbui, rosis, jerbis e felcis.
Aristotele al divideve dutis lis robis viventis in dôs categoriis: plantis (che gjeneralmentri no si movin e no an organs sensoriâi) e bestiis. In tal sisteme di Linneo chescj a deventin i Reams Vegetabilia (e dopo Metaphyta o Plantae) e Animalia. Al'è dopo deventât clâr che la definizion origjinarie di Plantae a includeve diviers grups no in relazion tra di lôr e cussì i fungi (foncs) e diviers grups di algae (alighes) a vignivin a formâ gnûfs reams.
Album[cambie | modifiche il codiç]
-
-
The fruits of Palmyra Palm tree, Borassus flabellifer (locally called Thaati Munjelu) sold in a market at Guntur, India.
-
-
-
-
-
-
-
-
-
-

seg_langs: fur_Latn fur_Latn fur_Latn fur_Latn unk unk eng_Latn unk unk unk unk unk unk unk unk unk unk


text:
Architeture
La architeture e je considerade sedi une sience aplicade sedi une art e une tecniche che si ocupe di pensâ, progjetâ e costruî edificis e cjasis e di organizâ i spazis in cui l'om al vîf.
Architeture tant che art[cambie | modifiche il codiç]
Come art la architeture e à des carateristichis ugnulis:
- il lât tecnic al à une impuartance fondamentâl;
- e à di vê scuasit simpri un fin funzionâl, ven a stâi che la opare e à di jessi doprabil pal fin par cui e je stade fate e chest al à di jessi plui impuartant des finalitâts estetichis;
- e je une art une vore localizade, ven a stâi ch’al è dificil spostâ une opare une volte fate.
Architeture tant che sience aplicade[cambie | modifiche il codiç]
Come sience aplicade la architeture e domande al architet une vore di competencis e cognossincis. Lis oparis ca si podin fâ e van da la piçule cjase a oparis grandonis tant che i gratecîi, i stadis o i ospedâi.


text:
La
organizazion Associu Sulidarità
e à decidût di inmaneâ une gnove manifestazion par domandâ la
amnistie par ducj i presonîrs politics cors e la fin des ricercjis
dai militants che si cjatin in clandestinitât. L’apontament al è
stât fissât pal prin dopodimisdì di sabide ai 24 di Setembar a
Ajacciu. La decision e je leade di une bande ae fin de lote armade
che e par agns e à interessât la isule e di chê altre ae mancjance
di volontât, confermade ancje di resint dal prin ministri francês
Manuel Valls, di frontâ la cuistion dai presonîrs. A butâ benzine
sul fûc i à po pensât ancje la decision de procure de republiche
di tornâ a arestâ o mantignî in preson trê militants cors che i
judiçs a vevin decidût di liberâ.
Font:
Alta Frequenza,
17/08/16


text:
Cumò che o vês viodût cemut che al fâs Dree par disegnâ i nestris amîs Gnognos, scomet che o vês voie di provâ ancje voaltris.
E alore, ve chi lis istruzions par dissegnâ Momo e Bombo!
Par discjamâlis (se tu âs voie di tignîlis sul to computer o di stamplis), frache cul mouse su lis imagjnis par slargjâlis, e dopo strissinilis su la tô scrivanie, o se tu preferissis frache il tast destri e salve lis imagjnis dulà che tu âs voie.
20.12.10
DEVENTE UN GNOGNOARTIST!
13.12.10
Il ZÛC DI SANTE LUSSIE.
Sante Lussie e je rivade dai Gnognosaurs!
Pecjât che si sedi confundude e che vedi sbaliât ducj i regâi. Rivistu a meti dut in ordin?
Stampe il zûc e tire une rie par zontâ ogni personaç cul regâl just par lui.
E a te, Sante Lussie ae puartât il libri dai Gnognosaurs? No? E alore
domandilu come regâl par Nadâl!
Pecjât che si sedi confundude e che vedi sbaliât ducj i regâi. Rivistu a meti dut in ordin?
Stampe il zûc e tire une rie par zontâ ogni personaç cul regâl just par lui.
domandilu come regâl par Nadâl!
6.12.10
ZUIE CUI GNOGNOPIPINS.
E se i vessis voie di inventâus di bessoi une gnognostorie? Facil, baste doprâ la gnognosorprese di vuê: i gnognopipinots di dêt!
ISTRUZIONS.
Frache cul mouse su lis imagjinis par slargjâle, e strissinilis su la tô scrivanie, o frache il tast destri e salve lis imagjinis dulà che tu âs voie. Stampilis e taje dilunc dal ôr. Fâs un anel secont da la misure dal to dêt e serilu cuntun toc di scotch o cuntun pocje di cole. Metîlu intôr e invente la to gnognostorie!
ISTRUZIONS.
Frache cul mouse su lis imagjinis par slargjâle, e strissinilis su la tô scrivanie, o frache il tast destri e salve lis imagjinis dulà che tu âs voie. Stampilis e taje dilunc dal ôr. Fâs un anel secont da la misure dal to dêt e serilu cuntun toc di scotch o cuntun pocje di cole. Metîlu intôr e invente la to gnognostorie!
21.12.09
GNOGNOZÛC: MET ADUN I PONTS
Fruts, zontait i ponts par scuvierzi doi dissens dai Gnognosaurs.
Par discjamâ il zûc, frache cul mouse su la imagjn par slargjâle, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie.
18.12.09
GNOGNOZÛC: EMPLE I SPAZIS - 2
Dentri di cheste imagjine a si platin dôs vignetis dai Gnognosaurs.
Par scuvierziles, emplait i spaziis dulè che a son i ponts.
Par discjamâ il zûc, frache cul mouse su la imagjn par slargjâle, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie.
Par scuvierziles, emplait i spaziis dulè che a son i ponts.
Par discjamâ il zûc, frache cul mouse su la imagjn par slargjâle, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie.
3.12.09
GNOGNOZÛC: MET IN ORDIN LIS STRICHIS - 2
Lis strichis a son dutis in disordin! Judainus a metilis a puest.
Par discjamâ il zûc, frache cul mouse su la imagjn par slargjâle, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie.
25.11.09
GNOGNOZÛC: LIS DIFARENCIS.
Fruts, al è rivât un altri zûc dai Gnognosaurs! Dulà sono lis difarencis jenfri i doi dissens?
Par discjamâ il zûc, frache cul mouse su la imagjn par slargjâle, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie.
Par discjamâ il zûc, frache cul mouse su la imagjn par slargjâle, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie.
23.11.09
GNOGNOZÛC: COLORE IL DISSEN.
Gnognosaurs in blanc e neri? E parcé po? Su po, fruts, provait a coloraju!
Par discjamâ il zûc, frache cul mouse su la imagjn par slargjâle, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie.
Par discjamâ il zûc, frache cul mouse su la imagjn par slargjâle, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie.
20.11.09
GNOGNOZÛC: MET IN ORDIN LIS STRICHIS.
Ce isal sucedût a lis strichis? A son dutis in disordin! Fruts, rivâso a metilis a puest?
Par discjamâ il zûc, frache cul mouse su la imagjn par slargjâle, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie.
17.11.09
GNOGNOZÛC: MET ADUN I PONTS.
Fruts, vêso jemplât i spazis dal zûc di îr? Alore cjapait ancjemò in man il lapis e metêt adun i ponts!
Bon divertiment!
Bon divertiment!
Par discjamâlu, frache cul mouse su la imagjn par slargjâle, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie.
Pubblicât da I Gnognosaurs a lis 13:00 Argoments: gnognozûcs
16.11.09
GNOGNOZÛC: EMPLE I SPAZIS.
Cui sono i prins e vêrs amîs dai Gnognosaurs? I fruts!
Par chel o vin pensât a une sorprese par divertîju: ve chi un zûc di discjamâ dut par lôr.
Par chel o vin pensât a une sorprese par divertîju: ve chi un zûc di discjamâ dut par lôr.
Par discjamâlu, frache cul mouse su la imagjn par slargjâle, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie.
Pubblicât da I Gnognosaurs a lis 13:00 Argoments: gnognozûcs
Iscriviti a: Post (Atom)


text:
Angstrom
L'angstrom (Å), scrit ancje ångström o ångström, al è une unitât di misure di lungjece. Nol aparten al SI, e al corispuint a 10−10 metris, ch'al ven a jessi 0,1 nanometris.
Storie[cambie | modifiche il codiç]
L'angstrom al cjape il non dal fisic svedês Anders Jonas Ångström, un dai prins sienziâts a ocupâsi di spetriscopie.
Ûs[cambie | modifiche il codiç]
L'angstrom, al dispiet dal fat che nol è une misure dal SI e che il so ûs al è disconseât, al è doprât da cetancj sienziâts par indicâ lis dimensions di molecolis e atoms, e par indicâ la lungjece dai leams chimics.
In alternative al angstrom, il SI al consee di doprâ il nanometri, 10-9 metris.
Simbul[cambie | modifiche il codiç]
Il simbul dal angstrom al è une letare "A" sormontade da un balin (Å). Tai caratars Unicode chest segn si cjate come U+00C5, o da la tastiere ALT+0197


text:
Un grup di
esperts al à metût adun une propueste di leç su la tutele e la
promozion des lenghis nativis che e varès di rivâ avonde in curt al
esam de aministrazion de regjon autonome de Nenetsie, inte Federazion
Russe. Si trate dal prin proviodiment che al interven in maniere
organiche ta chest cantin. Il test al previôt che inte areis là che
e vîf la comunitât dai nenets la lôr lenghe e gjoldi di une
situazion di couficialitât cul rus. La propueste e interven intal ûs
dal nenets intes aministrazions publichis, inte toponomastiche, inte
cartelonistiche e inte educazion.
Font:
Finugor, 08/08/12


text:
La agjenzie
Bòrd na Gàidhlige e à presentât al Parlament scozês i dâts su
lis ativitâts davueltis intal ultin an par sostignî sul plan
organizatîf e finanziari lis istituzions, lis organizazions e lis
comunitâts impegnadis inte promozion e inte difusion dal gaelic. A
cjaval tra il 2011 e il 2012 i finanziaments de agjenzie a àn
garantît la ativitât di 256 lavoradôrs dal setôr e di cuasi
dusinte grups di comunitât. Pôc mancul di 750 mil sterlinis a son
ladis par judâ i progjets svilupâts di 74 istituzions publichis,
massime aministrazions locâls. Une buine part dai progjets e à
interessât percors educatîfs par fruts e par adults, ma ancje
iniziativis di comunicazion istituzionâl e di difusion de cussience
linguistiche. Il sfuarç operatîf principâl però – a àn spiegât
i rapresentants dal Bòrd na Gàidhlige intant de audizion – al è
stât chel di meti adun il gnûf plan nazionâl pal gaelic che al va
a cuvierzi la dade 2012 – 2017.
Font:
Bòrd na Gàidhlige, 01 e 07/08/12


text:
La visite
in Corsiche dal ministri francês dal interni, Manuel Valls, e à
saborât ancjemò di plui la clime di tension vivude su la isule e à
dât un colp dûr ae sperance che il guvier di Parîs al vignìs
incuintri aes rivendicazions linguistichis e di autoguvier de
Corsiche. Se lis istituzions de isule no àn platât il lôr marum
pal messaç di sieradure totâl rivât dal rapresentant dal guvier
francês, il Front di Liberazion Nazionâl Cors, moviment armât che
za di timp al veve decidût di lassâ cidinis lis armis, al à dât
fûr un comunicât là che al fâs savê di jessi pront a tornâ a
cjapâlis sù par che la France e ricognossi i dirits nazionâi dai
cors. Il comunicât al sarès dut câs di atribuî dome a di un grup
dissident dal Front cognossût tant che “FLNC dai 22 di Otubar”.
Font:
Le Monde, 04/06/13; Alta Frequenza, 05/06/13; Corsica Infurmazione,
05/06/13


text:
La
responsabile pe educazion de Comunitât Autonome Basche, Arantza
Aurrekoetxea, e à anticipât che intal an scolastic 2015 – 2016
ancje intai istitûts professionâi al sarà a disposizion il model
B, o sei chel bilengâl basc – spagnûl. Fin cumò la formazion
professionâl si podeve frecuentâ o cul model A, dut par spagnûl
cul euskara dome come materie di studi, o cul model D, dut par basc
cul spagnûl dome come materie. Inte intenzion dal esecutîf de
Comunitât, la introduzion di chest model e varès di judâ a
incressi ancjemò di plui il numar di zovins che al studie par
euskara.
Font:
20 minutos,
31/05/15


text:
Vitalizi a Tavan1 coments Publicât da il crot il venerdì, novembre 28, 2008
Vuê il guvier talian al à assegnât a Federico Tavan il vitalizi de leç Bacchelli.
O crôt che al sedi il moment di disi brâfs a chei che a si son metûts in vore par rivâ a chest risultât.
Il scûr al è ancjemò tant ma cheste sere o soi content.
Maladeta chê volta
ch'ai tacât a scrive
no parcè che al è mâl scrive
ma parcè che
era maladeta chê volta
che ere belsoul
e vaive
e par chist
e scriveve
Federico Tavan
Il pironut3 coments Publicât da il crot il mercoledì, novembre 19, 2008
Il gno nini plui piçul al stâ tacant a cjacarâ. Par intant lu capìn dome nô in famee e alore, lassant sbrocâ un pôc la mê braure di pari (e vûl ancje che!), o ai butât jù une liste des peraulis che al è bon di doprâ.
Dopo vêle lete mi rint cont di dôs robis, la prime e je che il so al è verementri un mont piçulut dulà che dutis lis robis a finissin cun ut, ute, in e ine: un mont par frututs.
La seconde e je une domande un pêl plui intrigose; nol è che se nô, il pari e la mari, o scomençassin a tabaiâi in une maniere plui corete al impararès a fevelâ miôr e prime?
Bo!?
Intant ve ca la liste; il Pirona dal frut.
ute = e à diviers significâts a secont dal câs e pues volê dì: orelute, bocjute, maiute, manute, scarpute
ut = pidut, dedut
us = piduts, deduts
'sut = nasut
pnsute = panzute
rut = librut
ftute = fete di naranç o di mandarin
adi = formadi
bibi = biberon
at = lat
patata = pataçutis, miôr se saladis
ogur = yogurt
piza = pize
pan = pan
bau = cjan, par estension animâl grant
uti = tuiuti, gjatut
mao = gjat
vâl = cjaval
cuà = raze, par estension uciel
mama = mame
papà = papà
gjbin = gjubin, par estension o ai voie di lâ fûr
ins = cjalcins
utis = scarputis
bravo = viôt ce brâf che o soi stât
ami = dami
chiale = cjale, par estension cjale ce che o ai fat, viôt ce che o ai in man
fûr = o ai voie di là a zuiâ di fûr
olât = al è colât, mi è colât, al è par tiere
cjao, manman, mandi = mandi
Nus salvarà la Cjargne?0 coments Publicât da il crot il lunedì, novembre 17, 2008
Des mês bandis no si rive a cjapâ ma graziis a internet o soi rivât a viodi lis trasmissions furlanis di VideoTeleCarnia.
Che o savedi jo, lis televisions che a fasìn ogni tant alc par furlan a son Telefriuli, la Rai regjonâl e ultimementri, cussì mi àn dite, ancje Telepordenon.
Chei di VTC a son però i prins a meti i filmâts a disposizion su la rêt, une robe une vore mertorie. Bisugnarès che altris i ledin daûr.
San Simon cence tecnologjie.8 coments Publicât da il crot il giovedì, novembre 06, 2008
Il premi leterari San Simon di Codroip di chest an nol è stât assegnât.
La zurie e veve dentri i scritôrs Franca Mainardis, Mario Turello, Carlo Tolazzi, Aldo Colonnello e Giacomo Vit.
Fra lis cinc oparis presentadis no a crodût che al sedi il câs di dâ il premi a nissun, e e à dome segnalât la racuelte “Contis di un di Torse” di Paolo Monte (che par chest e vignarà publicade).
Leint lis motivazions e lis declarazions fatis dai zurâts, ancje chest colp a vegnin stiçadis des riflessions su la salût de narative in lenghe furlane.
E dîs la Mainardis sul Messaggero dal 29 di Otubar che “lis contis a son cuasi simpri autobiografichis e nostalgjichementri riferidis a vicendis, ambientazions e contescj za sintûts e par nuie origjinâi. Debile e je la forme cun frasis che çuetin, cuntun doprâ spropositât dai averbis, par altri pôc doprâts tal furlan comun (come scjassosementri). La grafie no je curade, di spes vignude fûr doprant il coretôr ortografic. La impression e je che in cualchi câs e sedi stade adiriture dome une traduzion dal talian al furlan”.
La Mainardis si domande ancje se il dovê presentâ des oparis di almancul 90 pagjinis nol sedi masse e se no si vedi di sbassâ il tîr.
Di dut il discors mi ingolosìs un grum chel dal coretôr ortografic. Mi visi di tropis voltis che mi soi inrabiât cu la machine che mi cambiave lis peraulis ancje se no volevi (o pensi a Word) o che in continuazion e cîr di imboconâmi cemût finîle la peraule (come che al fâs il OpenOffice che o dopri cumò).
Par altri mi ven ancje di disi puar coretôr, che di bessôl al comede la lenghe cence savê nuie di robis, ambients e contescj za sintûts, nol à migo che di fâ mal a nissun lui!
Forsit pal futûr o podin ancje inmagjinâsi une machine che e scrivedi par furlan cence la man dal om.
Un furlan che al sorevîf cence i furlans.


text:
Nus salvarano i gnognos?3 coments Publicât da il crot il venerdì, novembre 20, 2009
Il gnognoblog di Dree mi è stât une vore util cheste setemane che o ai vût il frut pi grant a cjase cu la influence. (il piçul, cjan dal ostie, al ten invezit dûr... sperin che al duredi...).
Come che o vevi za contât il fi al è un fan di Momo, Martin e compagnie, par chest ogni dî al è lât a viodisi lis novitâts dal gnognosît par cirî se a jeri dai gnûfs gnognogaget di colorâ.
Usgnot mi à ancje dite che a pene che al ven fûr i ai di comprâi il gnognolibri!!
Gnognoneologjisim di zontâ al Pirona?


text:
Vinars ai
20 di Dicembar si invie la prime television dute par ocitan. Il
progjet al à non ÒcTélé e si pues viodilu dome su la rêt. La
difusion vie internet e permet di sbassâ i coscj di emission, ma nol
gjave nuie ae cualitât de iniziative che e proponarà ogni dì plui
o mancul cuatri oris – di sîs e mieze sot sere a dîs e mieze –
di programs in lenghe ocitane. La ufierte di ÒcTélé si presente
une vore siore: si va di fat de informazion politiche ai programs par
fruts, dai talk shows ai aprofondiments, e vie indenant. Il progjet
al gjolt de poie economiche des regjons de Aquitanie e dal Misdì e
Pireneus.
Font:
France3, 09/12/13


text:
(L)INT FURLANE. Tant che pes inte aghe
✽✽ Intes aulis dal parlament talian si celebre la fin de integritât istituzionâl dal Friûl cul enesim regâl a Triest de bande dal Pd, cu la capitâl regjonâl che e à cussì la pussibilitât di deventâ, in graciis de citât metropolitane e dal rest des ex provinciis furlanis, distrutis pes ambizions personâls de Serracchiani, unic centri di disvilup e decision.
✽✽ Une rispueste a cheste strategjie di anulament de identitât furlane e je vignude di un nudrît grup di sindics che, intai ultins doi agns, al à cjapât posizion plui voltis, cun iniziativis par rimarcâ il fat che dome midiant di une leture identitarie si pues vuê fevelâ di disvilup e di futûr dal Friûl.
✽✽ Chest moviment, caraterizât di contignûts esprimûts de “Cjarte di Merêt”, al à permetût che la planificazion “bulgare” de atuâl zonte no passàs sot dal cidin plui assolût, ma che, anzit, ancje tra i prins citadins dal centri çampe, a nassessin dubis e bruts umôrs pes riformis caladis dal alt e cence rispuestis obietivis.
✽✽ Intant, altris contradizions a viodevin la lûs, in graciis de iniziative referendarie dal sindic Anzil e dal dinei de bande de assemblee regjonâl di ametint l’acet e il davuelziment sucessîf.
✽✽ La democrazie e je une marcjanzie simpri plui rare sul marcjât dai partîts talians. O crôt che nô furlans invezit propit di cheste o vin di ripartî, no dome par motivazions etichis, ma par dibisugnis politichis.
✽✽ Se di fat o consegnassin a une rese dai conts tra partîts, al scuintri diestre – çampe il nestri destin e ancje chel istituzionâl dal teritori, o cambiaressin dome che l’aministradôr di condomini, intant che si sdrumin lis fondis.
✽✽ Chest par dî che se no sarìn bogns di organizazion capilâr intai paîs, intes frazions, dapardut e no dome in cualchi zone che, propri in graciis de azion di chei sindics zovins si sta dimostrant plui sensibil ae partecipazion e al impegn diret, no sarìn in grât ni di ufrî une alternative buine al progjet statalist ni tant mancul di batilu.
✽✽ Mi vegnin iniment lis presentazions dal nestri gjornâl che o fasìn ator pal Friûl: a puedin jessi plenis di int, o ancje no, ma di ognidune di chestis al nas dibatiment, convinzion. Une pidade insume ae rassegnazion e al pessimisim.
E baste une stanzie di ostarie, un locâl de pro loco, ma il cjatâsi insiemi di cui che al crôt ae libertât dal Friûl al è il fatôr necessari e determinant de bataie che o sin daûr a combati. ❚
✒ Dree Valcic


text:
Paîs Catalans: ricognossiment uficiâl pal catalan in Catalogne Nord
Il Consei Gjenerâl dai Pireneus Orientâi, intal stât francês, al ricognòs in maniere uficiâl il catalan tant che lenghe de Catalogne Nord. Chest pas al è dentri di un document fat bon inmò ai 10 di Dicembar, ma che fin cumò al jere passât cuasi sot cidin. La gnove, di fat, e je saltade fûr dome cu la difusion, ta chescj dîs, dal boletin dal Consei. Pal vicepresident dal organisim aministratîf, Marcel Mateu, la decision no va cuintri de Costituzion francese. Il proviodiment al ricognòs il catalan tant che lenghe dal dipartiment e si impegne a difindile e a sburtâle, tra lis altris ancje cul meti sù classis bilengâls intes scuelis locâls. Il test al ricognòs ancje la autoritât linguistiche dal Istitût di Studis Catalans. Pai catalaniscj si trate di un risultât storic, ma plui di cualchidun al ricuarde che, dal moment che i podês dal Consei a son limitâts, si trate plui di un at simbolic che di un intervent cuntun pês reâl su la societât de Catalogne Nord.
Font: VilaWeb, 04/02/08; Mon Divers, 04/02/08


text:
Vichipedie:Aboç
Un aboç (clamât ancje cun tiermin inglês stub) e je la definizion di vôs che a contegnin za informazions utilis, ma no son ancjemò veris vôs enciclopedichis.
Descrizion[modifiche il codiç]
Un aboç nol à di jessi dome une definizion leterarie, parcè chest nol è un dizionari; al à di furnî ancje causis, efiets, il contest gjenerâl; par esempli la biografie di un personaç, oltri a date di nassite e muart (e magari il lûc), al à di vê almancul cualchi peraule su la profession e sul parcè che al è cognossût; in cualchi câs lis vôs a son cussì curtis che no si puedin nancje considerâ aboçs; in chest câs si pues rivâ ancje a la scancelazion, se nissun al zonte alc. In gjenar nol è conseât scrivi dome un dôs riis su une vôs e dopo lassâle lì, ma al sarès simpri miôr prontâ une vôs a vonde largje e complete.
Segnalâ un aboç[modifiche il codiç]
Par segnalâ un aboç, zonte al inizi de pagjine chest test: {{stub}}
la vôs e vignarà in automatic metude ancje inte Categorie:Aboçs dulà che tu puedis cjatâ dutis lis pagjinis in chestis condizions.


text:
Il Senât spagnûl, cun 134 vôts a pro e 122 cuintri, al à decidût che al cjaparà in esam la propueste par modificâ il so regolament interni di maniere di permeti intant dai siei lavôrs ancje l’ûs dal basc, dal catalan e dal galizian. A fâ indenant la propueste al jere stât un grup trasversâl di 34 senatôrs (ERC, PSC, CiU, PNV, BNG, ICV-IU, Grup Mist) che a partegnin a chestis trê comunitâts nazionâls. A fâi cuintri ae propueste a son stâts massime i senatôrs dal PP che a àn piturât la iniziative tant che “ridicule”, “anticostituzionâl”, “che no covente” e “che e coste”. Chest vôt, dut câs, al previôt dome che si cjaparà in esam la propueste e nuie di plui.
Font: Avui, 28/04/10; Vieiros Galiza Hoxe, 28/04/10


text:
K
K (cape par furlan) al è un segn dal alfabet latin, doprât tal furlan dome tai nons forescj.
Tabele dai contignûts
Storie[cambie | modifiche il codiç]
La K e derive de cape dal alfabet grec, che a sô volte e proven dal fenici Kaph, un simbul che al rapresentave une man vierte ancje te sô version egjizie. Il jeroglific, purpûr, al veve valôr D de peraule egjizie par man, d-r-t: il semitic al doprà evidentementri il grafeme, ma cul sun \k\, tal moment che in cheste lenghe la peraule e iniziave cun chest sun.
Chest valôr si conservà tai alfabets sucessîfs, ancje se il latdno lu abandonà scuasit completamentri, doprant in sô lûc il C, che in cheste lenghe al è simpri velâr.
Significâts[cambie | modifiche il codiç]
Chimiche[cambie | modifiche il codiç]
- K al è il simbul dal potassi
- K al è il simbul de costant di ecuilibri
- k al è il simbul de costant di velocitât di reazion
Metrologjie[cambie | modifiche il codiç]
- k al è la abreviazion di kilo, prefìs dal sisteme internazionâl ch'al significhe 1000
- K al è la abreviazion dal prefìs binari doprât in informatiche ch'al significhe 210 = 1024
- K al è il simbul dal kelvin, unitât di misure de temperadure
Traspuarts[cambie | modifiche il codiç]
- K al è la targhe automobilistiche internazionâl de Cambogjie.